url: =Based on the critical edition by Sengaku Mayeda: Śaṅkara's Upadeśasāhasrī, Volume I, Introduction, text & Indices. Delhi : Motilal Banarsidass, 2006.\nFirst edition: Tokyo : The Hokuseido Press, 1973.\nInput by Ivan Andrijanić\ncaitanyaṃ sarvagaṃ sarvaṃ sarvabhūtaguhāśayam /\nyat sarvaviṣayātītaṃ tasmai sarvavide namaḥ // SamUpad_I,1.1 //\nsamāpayya kriyāḥ sarvā dārāgnyādhānapūrvikāḥ /\nbrahmavidyām athedānīṃ vaktuṃ vedaḥ pracakrame // SamUpad_I,1.2 //\nkarmāṇi dehayogārthaṃ dehayoge priyāpriye /\ndhruve syātāṃ tato rāgo dveṣaś caiva tataḥ kriyāḥ // SamUpad_I,1.3 //\ndharmādharmau tato 'jñasya dehayogas tathā punaḥ\nevaṃ nityapravṛtto 'yaṃ saṃsāraś cakravad bhṛśam // SamUpad_I,1.4 //\najñānaṃ tasya mūlaṃ syād iti taddhānam iṣyate /\nbrahmavidyāta ārabdhā tato niḥśreyasaṃ bhavet // SamUpad_I,1.5 //\nvidyaivājñānahānāya na karmāpratikūlataḥ /\nnājñānasyāprahāṇe hi rāgadveṣakṣayo bhavet // SamUpad_I,1.6 //\nrāgadveṣakṣayābhāve karma doṣodbhavaṃ dhruvam /\ntasmān niḥśreyasārthāya vidyaivātra vidhīyate // SamUpad_I,1.7 //\nnanu karma tathā nityaṃ kartavyaṃ jīvane sati /\nvidyāyāḥ sahakāritvaṃ mokṣaṃ prati hi tad vrajet // SamUpad_I,1.8 //\nyathā vidyā tathā karma coditatvāviśeṣataḥ /\npratyavāyasmṛteś caiva kāryaṃ karma mumukṣubhiḥ // SamUpad_I,1.9 //\nnanu dhruvaphalā vidyā nānyat kiṃcid apekṣate /\nnāgniṣṭomo yathaivānyad dhruvakāryo 'py apekṣate // SamUpad_I,1.10 //\ntathā dhruvaphalā vidyā karma nityam apekṣate /\nity evaṃ kecid icchanti na karma pratikūlataḥ // SamUpad_I,1.11 //\nvidyāyāḥ pratikūlaṃ hi karma syāt sābhimānataḥ /\nnirvikārātmabuddhiś ca vidyetīha prakīrtitā // SamUpad_I,1.12 //\nahaṃ kartā mamedaṃ syād iti karma pravartate /\nvastvadhīnā bhaved vidyā kartradhīno bhaved vidhiḥ // SamUpad_I,1.13 //\nkārakāṇy upamṛdnāti vidyābbuddhim ivoṣare /\ntatsatyamatim ādāya karma kartuṃ vyavasyati // SamUpad_I,1.14 //\nviruddhatvād ataḥ śakyaṃ karma kartuṃ na vidyayā /\nsahaivaṃ viduṣā tasmāt karma heyaṃ mumukṣuṇā // SamUpad_I,1.15 //\ndehādyair aviśeṣeṇa dehino grahaṇaṃ nijam /\nprāṇināṃ tad avidyotthaṃ tāvat karmavidhir bhavet // SamUpad_I,1.16 //\nneti netīti dehādīn apohyātmāvaśeṣitaḥ /\naviśeṣātmabodhārthaṃ tenāvidyā nivartitā // SamUpad_I,1.17 //\nnivṛttā sā kathaṃ bhūyaḥ prasūyeta pramāṇataḥ /\nasaty evāviśeṣe hi pratyagātmani kevale // SamUpad_I,1.18 //\nna ced bhūyaḥ prasūyeta kartā bhokteti dhīḥ katham /\nsad asmīti ca vijñāne tasmād vidyāsahāyikā // SamUpad_I,1.19 //\natyarecayad ity ukto nyāsaḥ śrutyāta eva hi /\nkarmabhyo mānasāntebhya etāvad iti vājinām // SamUpad_I,1.20 //\namṛtatvaṃ śrutaṃ tasmāt tyājyaṃ karma mumukṣubhiḥ /\nagniṣṭomavad ity uktaṃ tatredam abhidhīyate // SamUpad_I,1.21 //\nnaikakārakasādhyatvāt phalānyatvāc ca karmaṇaḥ /\nvidyā tadviparītāto dṛṣṭānto viṣamo bhavet // SamUpad_I,1.22 //\nkṛṣyādivat phalārthatvād anyakarmopabṛṃhaṇam /\nagniṣṭomas tv apekṣeta vidyānyat kim apekṣate // SamUpad_I,1.23 //\npratyavāyas tu tasyaiva yasyāhaṃkāra iṣyate /\nahaṃkāraphalārthitve vidyete nātmavedinaḥ // SamUpad_I,1.24 //\ntasmād ajñānahānāya saṃsāravinivṛttaye /\nbrahmavidyāvidhānāya prārabdhopaniṣat tv iyam // SamUpad_I,1.25 //\nsader upanipūrvasya kvipi copaniṣad bhavet /\nmandīkaraṇabhāvāc ca garbhādeḥ śātanāt tathā // SamUpad_I,1.26 //\niti caitanyaprakaraṇam // SamUpad_I,1 //\npratiṣeddhum aśakyatvān neti netīti śeṣitam /\nidaṃ nāham idaṃ nāham ity addhā pratipadyate // SamUpad_I,2,1 //\nidaṃdhīr idamātmotthā vācārambhaṇagocarā /\nniṣiddhātmodbhavatvāt sā na punar mānatāṃ vrajet // SamUpad_I,2.2 //\npūrvabuddhim abādhitvā nottarā jāyate matiḥ /\ndṛśir ekaḥ svayaṃsiddhaḥ phalatvāt sa na bādhyate // SamUpad_I,2.3 //\nidaṃvanam atikramya śokamohādidūṣitam /\nvanād gāndhārako yadvat svam ātmānaṃ prapadyate // SamUpad_I,2.4 //\niti pratiṣedhaprakaraṇam // SamUpad_I,2 //\nīśvaraś ced anātmā syān nāsāv asmīti dhārayet /\nātmā ced īśvaro 'smīti vidyā sānyanivartikā // SamUpad_I,3.1 //\nātmano 'nyasya ced dharmā asthūlatvādayo matāḥ /\najñeyatve 'sya kiṃ taiḥ syād ātmatve tv anyadhīhnutiḥ // SamUpad_I,3.2 //\nmithyādhyāsaniṣedhārthaṃ tato 'sthūlādi gṛhyatām /\nparatra cen niṣedhārthaṃ śūnyatāvarṇanaṃ hi tat // SamUpad_I,3.3 //\nbubhutsor yadi cānyatra pratyagātmana iṣyate /\naprāṇo hy amanāḥ śubhra iti cānarthakaṃ vacaḥ // SamUpad_I,3.4 //\nitīśvaraprakaraṇam // SamUpad_I,3 //\nahaṃpratyayabījaṃ yad ahaṃpratyayavatsthitam /\nnāhaṃpratyayavahnyuṣṭaṃ kathaṃ karma prarohati // SamUpad_I,4.1 //\ndṛṣṭavac cet prarohaḥ syān nānyakarmā sa iṣyate /\ntannirodhe kathaṃ tat syāt pṛcchāmo vas tad ucyatām // SamUpad_I,4.2 //\ndehādyārambhasāmarthyāj jñānaṃ sadviṣayaṃ tvayi /\nabhibhūya phalaṃ kuryāt karmānte jñānam udbhavet // SamUpad_I,4.3 //\nārabdhasya phale hy ete bhogo jñānaṃ ca karmaṇaḥ /\navirodhas tayor yukto vaidharmyaṃ cetarasya tu // SamUpad_I,4.4 //\ndehātmajñānavaj jñānaṃ dehātmajñānabādhakam /\nātmany eya bhaved yasya sa necchann api mucyate // SamUpad_I,4.5 //\n[tataḥ sarvam idaṃ siddhaṃ prayogo 'smābhir īritaḥ // SamUpad_I,4.5 //]\nity ahaṃpratyayaprakaraṇam // SamUpad_I,4 //\nmūtrāśaṅko yathodaṅko nāgrahīd amṛtaṃ muniḥ /\nkarmanāśabhayāj jantor ātmajñānāgrahas tathā // SamUpad_I,5.1 //\nbuddhisthaś calatīvātmā dhyāyatīva ca dṛśyate /\nnaugatasya yathā vṛkṣās tadvat saṃsāravibhramaḥ // SamUpad_I,5.2 //\nnausthasya prātilomyena nagānāṃ gamanaṃ yathā /\nātmanaḥ saṃsṛtis tadvad dhyāyatīveti hi śrutiḥ // SamUpad_I,5.3 //\ncaitanyapratibimbena vyāpto bodho hi jāyate /\nbuddheḥ śabdādinirbhāsas tena momuhyate jagat // SamUpad_I,5.4 //\ncaitanyābhāsatāhamas tādarthyaṃ ca tad asya yat /\nidamaṃśaprahāṇe na paraḥ so 'nubhavo bhavet // SamUpad_I,5.5 //\niti mūtrāśaṅkaprakaraṇam // SamUpad_I,5 //\nchittvā tyaktena hastena svayaṃ nātmā viśeṣyate /\ntathā śiṣṭena sarveṇa yena yena viśeṣyate // SamUpad_I,6.1 //\ntasmāt tyaktena hastena tulyaṃ sarvaṃ viśeṣaṇam /\nanātmatvena tasmāj jño muktaḥ sarvaviśeṣaṇaiḥ // SamUpad_I,6.2 //\nviśeṣaṇam idaṃ sarvaṃ sādhvalaṃkaraṇaṃ yathā /\navidyāstam ataḥ sarvaṃ jñāta ātmany asad bhavet // SamUpad_I,6.3 //\njñātaivātmā sadā grāhyo jñeyam utsṛjya kevalaḥ /\naham ity api yad grāhyaṃ vyapetāṅgasamaṃ hi tat // SamUpad_I,6.4 //\nyāvān syād idamaṃśo yaḥ sa svato 'nyo viśeṣaṇam /\nviśeṣaprakṣayo yatra siddho jñaś citragur yathā // SamUpad_I,6.5 //\nidam aṃśo 'ham ity atra tyājyo nātmeti paṇḍitaiḥ /\nahaṃ brahmeti śiṣṭo 'ṃśo bhūtapūrvagater bhavet // SamUpad_I,6.6 //\niti chittvāprakaraṇam // SamUpad_I,6 //\nbuddhyārūḍhaṃ sadā sarvaṃ dṛśyate yatra tatra vā /\nmayā tasmāt paraṃ brahma sarvajñaś cāsmi sarvagaḥ // SamUpad_I,7.1 //\nyathātmabuddhicārāṇāṃ sākṣī tadvat pareṣv api /\nnaivāpoḍhuṃ na vādātuṃ śakyas tasmāt paro hy aham // SamUpad_I,7.2 //\nvikāritvam aśuddhatvaṃ bhautikatvaṃ na cātmanaḥ /\naśeṣabuddhisākṣitvād buddhivac cālpavedanā // SamUpad_I,7.3 //\nmaṇau prakāśyate yadvad raktādyākāratātape /\nmayi saṃdṛśyate sarvam ātapeneva tan mayā // SamUpad_I,7.4 //\nbuddhau dṛśyaṃ bhaved buddhau satyāṃ nāsti viparyaye /\ndraṣṭā yasmāt sadā draṣṭā tasmād dvaitaṃ na vidyate // SamUpad_I,7.5 //\navivekāt parābhāvaṃ yathā buddhir avet tathā /\nvivekāt tu parād anyaḥ svayaṃ cāpi na vidyate // SamUpad_I,7.6 //\niti buddhyārūḍhaprakaraṇam // SamUpad_I,7 //\ncitisvarūpaṃ svata eva me mate rasādiyogas tava mohakāritaḥ /\nato na kiṃcit tava ceṣṭitena me phalaṃ bhavet sarvaviśeṣahānataḥ // SamUpad_I,8.1 //\nvimucya māyāmayakāryatām iha praśāntim āyāhy asadīhitāt sadā /\nahaṃ paraṃ brahma sadā vimuktavat tathājam ekaṃ dvayavarjitaṃ yataḥ // SamUpad_I,8.2 //\nsadā ca bhūteṣu samo 'smi kevalo yathā ca khaṃ sarvagam akṣaraṃ śivam /\nnirantaraṃ niṣkalam akriyaṃ paraṃ tato na me 'stīha phalaṃ tavehitaiḥ // SamUpad_I,8.3 //\nahaṃ mamaiko na tadanyad iṣyate tathā na kasyāpy aham asmy asaṅgataḥ /\nasaṅgarūpo 'ham ato na me tvayā kṛtena kāryaṃ tava cādvayatvataḥ // SamUpad_I,8.4 //\nphale ca hetau ca jano viṣaktavān iti pracintyāham ato vimokṣaṇe /\njanasya saṃvādam imaṃ prakḷptavān svarūpatattvārthavibodhakāraṇam // SamUpad_I,8.5 //\nsaṃvādam etaṃ yadi cintayen naro vimucyate 'jñānamahābhayāgamāt /\nvimuktakāmaś ca tathā janaḥ sadā caraty aśokaḥ sama ātmavit sukhī // SamUpad_I,8.6 //\niti citisvarūpaprakaraṇam // SamUpad_I,8 //\nsūkṣmatāvyāpite jñeye gandhāder uttarottaram /\npratyagātmāvasāneṣu pūrvapūrvaprahāṇataḥ // SamUpad_I,9.1 //\nśārīrā pṛthivī tāvad yāvad bāhyā pramāṇataḥ /\nabādīni ca tattvāni tāvaj jñeyāni kṛtsnaśaḥ // SamUpad_I,9.2 //\nvāyvādīnāṃ yathotpatteḥ pūrvaṃ khaṃ sarvagaṃ tathā /\naham ekaḥ sadā sarvaś cinmātraḥ sarvago 'dvayaḥ // SamUpad_I,9.3 //\nbrahmādyāḥ sthāvarāntā ye prāṇino mama pūḥ smṛtāḥ /\nkāmakrodhādayo doṣā jāyeran me kuto 'nyataḥ // SamUpad_I,9.4 //\nbhūtadoṣaiḥ sadāspṛṣṭaṃ sarvabhūtastham īśvaram /\nnīlaṃ vyoma yathā bālo duṣṭaṃ māṃ vīkṣate janaḥ // SamUpad_I,9.5 //\nmaccaitanyāvabhāsyatvāt sarvaprāṇidhiyāṃ sadā /\npūr mama prāṇinaḥ sarve sarvajñasya vipāpmanaḥ // SamUpad_I,9.6 //\njanimaj jñānavijñeyaṃ svapnajñānavad iṣyate /\nnityaṃ nirviṣayaṃ jñānaṃ tasmād dvaitaṃ na vidyate // SamUpad_I,9.7 //\njñātur jñātir hi nityoktā suṣupte tv anyaśūnyataḥ /\njāgrajjñātis tv avidyātas tad grāhyaṃ cāsad iṣyatām // SamUpad_I,9.8 //\nrūpavattvādyasattvān na dṛṣṭyādeḥ karmatā yathā /\nevaṃ vijñānakarmatvaṃ bhūmno nāstīti gamyate // SamUpad_I,9.9 //\niti sūkṣmatāprakaraṇam // SamUpad_I,9 //\ndṛśisvarūpaṃ gaganopamaṃ paraṃ sakṛdvibhātaṃ tv ajam ekam akṣaram /\nalepakaṃ sarvagataṃ yad advayaṃ tad eva cāhaṃ satataṃ vimukta om // SamUpad_I,10.1 //\ndṛśis tu śuddho 'ham avikriyātmako na me 'sti kaścid viṣayaḥ svabhāvataḥ /\npuras tiraś cordhvam adhaś ca sarvataḥ supūrṇabhūmā tv aja ātmani sthitaḥ // SamUpad_I,10.2 //\najo 'maraś caiva tathājaro 'mṛtaḥ svayaṃprabhaḥ sarvagato 'ham advayaḥ /\nna kāraṇaṃ kāryam atīva nirmalaḥ sadaiva tṛptaś ca tato vimukta om // SamUpad_I,10.3 //\nsuṣuptajāgratsvapataś ca darśanaṃ na me 'sti kiṃcit svam iveha mohanam /\nsvataś ca teṣāṃ parato 'py asattvatas turīya evāsmi sadā dṛg advayaḥ // SamUpad_I,10.4 //\nśarīrabuddhīndriyaduḥkhasaṃtatir na me na cāhaṃ mama nirvikārataḥ /\nasattvahetoś ca tathaiva saṃtater asattvam asyāḥ svapato hi dṛśyavat // SamUpad_I,10.5 //\nidaṃ tu satyaṃ mama nāsti vikriyā vikārahetur na hi me 'dvayatvataḥ /\nna puṇyapāpe na ca mokṣabandhane na cāsti varṇāśramatāśarīrataḥ // SamUpad_I,10.6 //\nanādito nirguṇato na karma me phalaṃ ca tasmāt paramo 'ham advayaḥ /\nyathā nabhaḥ sarvagataṃ na lipyate tathā hy ahaṃ dehagato 'pi sūkṣmataḥ // SamUpad_I,10.7 //\nsadā ca bhūteṣu samo 'ham īśvaraḥ kṣarākṣarābhyāṃ paramo hy athottamaḥ /\nparātmatattvaś ca tathādvayo 'pi san viparyayeṇābhivṛtas tv avidyayā // SamUpad_I,10.8 //\navidyayā bhāvanayā ca karmabhir vivikta ātmāvyavadhiḥ sunirmalaḥ /\ndṛgādiśaktipracito 'ham advayaḥ sthitaḥ svarūpe gaganaṃ yathācalam // SamUpad_I,10.9 //\nahaṃ paraṃ brahma viniścayātmadṛṅ na jāyate bhūya iti śruter vacaḥ /\nna caiva bīje tv asati prajāyate phalaṃ na janmāsti tato hy amohatā // SamUpad_I,10.10 //\nmamedam itthaṃ ca tavāda īdṛśaṃ tathāham evaṃ na paro 'pi cānyathā /\nvimūḍhataivāsya janasya kalpanā sadā same brahmaṇi vādvaye śive // SamUpad_I,10.11 //\nyad advayaṃ jñānam atīva nirmalaṃ mahātmanāṃ tatra na śokamohatā /\ntayor abhāve na hi karma janma vā bhaved ayaṃ vedavidāṃ viniścayaḥ // SamUpad_I,10.12 //\nsuṣuptavaj jāgrati yo na paśyati dvayaṃ tu paśyann api cādvayatvataḥ /\ntathā ca kurvann api niṣkriyaś ca yaḥ sa ātmavin nānya itīha niścayaḥ // SamUpad_I,10.13 //\nitīdam uktaṃ paramārthadarśanaṃ mayā hi vedāntaviniścitaṃ param /\nvimucyate 'smin yadi niścito bhaven na lipyate vyomavad eva karmabhiḥ // SamUpad_I,10.14 //\niti dṛśiprakaraṇam // SamUpad_I,10 //\nīkṣitṛtvaṃ svataḥsiddhaṃ jantūnāṃ ca tato 'nyatā /\najñānād ity ato 'nyatvaṃ sad asīti nivartyate // SamUpad_I,11.1 //\netāvad dhy amṛtatvaṃ na kiṃcid anyat sahāyakam /\njñānasyeti bruvac chāstraṃ saliṅgaṃ karma bādhate // SamUpad_I,11.2 //\nsarveṣāṃ manaso vṛttam aviśeṣeṇa paśyataḥ /\ntasya me nirvikārasya viśeṣaḥ syāt kathaṃcana // SamUpad_I,11.3 //\nmanovṛttaṃ manaś caiva svapnavaj jāgratīkṣituḥ /\nsaṃprasāde dvayāsattvāc cinmātraḥ sarvago 'dvayaḥ // SamUpad_I,11.4 //\nsvapnaḥ satyo yathābodhād dehātmatvaṃ tathaiva ca /\npratyakṣādeḥ pramāṇatvaṃ jāgrat syād ātmavedanāt // SamUpad_I,11.5 //\nvyomavat sarvabhūtastho bhūtadoṣair vivarjitaḥ /\nsākṣī cetāguṇaḥ śuddho brahmaivāsmīti kevalaḥ // SamUpad_I,11.6 //\nnāmarūpakriyābhyo 'nyo nityamuktasvarūpavān /\naham ātmā paraṃ brahma cinmātro 'haṃ sadādvayaḥ // SamUpad_I,11.7 //\nahaṃ brahmāsmi kartā ca bhoktā cāsmīti ye viduḥ /\nte naṣṭā jñanakarmabhyāṃ nāstikāḥ syur na saṃśayaḥ // SamUpad_I,11.8 //\ndharmādharmaphalair yoga iṣṭo 'dṛṣṭo yathātmanaḥ /\nśāstrād brahmatvam apy asya mokṣo jñānāt tatheṣyatām // SamUpad_I,11.9 //\nyā māhārajanādyās tā vāsanāḥ svapnadarśibhiḥ /\nanubhūyanta eveha tato 'nyaḥ kevalo dṛśiḥ // SamUpad_I,11.10 //\nkośād iva viniṣkṛṣṭaḥ kāryakāraṇavarjitaḥ /\nyathāsir dṛśyate svapne tadvad boddhā svayaṃprabhaḥ // SamUpad_I,11.11 //\nāpeṣāt pratibuddhasya jñasya svābhāvikaṃ padam /\nuktaṃ netyādivākyena kalpitasyāpanetṛṇā // SamUpad_I,11.12 //\nmahārājādayo lokā mayi yadvat prakalpitāḥ /\nsvapne tadvad dvayaṃ vidyād rūpaṃ vāsanayā saha // SamUpad_I,11.13 //\ndehaliṅgātmanā kāryā vāsanārūpiṇā kriyā /\nnetinetyātmarūpatvān na me kāryā kriyā kvacit // SamUpad_I,11.14 //\nna tato 'mṛtatāśāsti karmaṇo 'jñānahetutaḥ /\nmokṣasya jñānahetutvān na tadanyad apekṣate // SamUpad_I,11.15 //\namṛtaṃ cābhayaṃ nārtaṃ netītyātmā priyo mama /\nviparītam ato 'nyad yat tyajet tat sakriyaṃ tataḥ // SamUpad_I,11.16 //\nitīkṣitṛtvaprakaraṇam // SamUpad_I,11 //\nprakāśasthaṃ yathā dehaṃ sālokam abhimanyate /\ndraṣṭrābhāsaṃ tathā cittaṃ draṣṭāham iti manyate // SamUpad_I,12.1 //\nyad eva dṛṣyate loke tenābhinnatvam ātmanaḥ /\nprapadyate tato mūḍhas tenātmānaṃ na vindati // SamUpad_I,12.2 //\ndaśamasya navātmatvapratipattivad ātmanaḥ /\ndṛśyeṣu tadvad evāyaṃ mūḍho loko na cānyathā // SamUpad_I,12.3 //\ntvaṃ kuru tvaṃ tad eveti pratyayāv ekakālikau /\nekanīḍau kathaṃ syātāṃ viruddhau nyāyato vada // SamUpad_I,12.4 //\ndehābhimānino duḥkhaṃ nādehasya svabhāvataḥ /\nsvāpavat tatprahāṇāya tat tvam ity ucyate dṛśeḥ // SamUpad_I,12.5 //\ndṛśeś chāyā yadārūḍhā mukhacchāyeva darśane /\npaśyaṃs taṃ pratyayaṃ yogī dṛṣṭa atmeti manyate // SamUpad_I,12.6 //\ntaṃ ca mūḍhaṃ ca yady anyaṃ pratyayaṃ vetti no dṛśeḥ /\nsa eva yogināṃ śreṣṭho netaraḥ syān na saṃśayaḥ // SamUpad_I,12.7 //\nvijñāter yas tu vijñātā sa tvam ity ucyate yataḥ /\nsa syād anubhavas tasya tato 'nyo 'nubhavo mṛṣā // SamUpad_I,12.8 //\ndṛśirūpe sadā nitye darśanādarśane mayi /\nkathaṃ syātāṃ tato nānya iṣyate 'nubhavas tataḥ // SamUpad_I,12.9 //\nyatsthas tāpo raver dehe dṛśeḥ sa viṣayo yathā /\nsattvasthas tadvad eveha dṛśeḥ sa viṣayas tathā // SamUpad_I,12.10 //\npratiṣiddhedamaṃśo jñaḥ kham ivaikaraso 'dvayaḥ /\nnityamuktas tathā śuddhaḥ so 'haṃ brahmāsmi kevalaḥ // SamUpad_I,12.11 //\nvijñātur naiva vijñātā paro 'nyaḥ saṃbhavaty ataḥ /\nvijñātāhaṃ paro muktaḥ sarvabhūteṣu sarvadā // SamUpad_I,12.12 //\nyo vedāluptadṛṣṭitvam ātmano 'kartṛtāṃ tathā /\nbrahmavittvaṃ tathā muktvā sa ātmajño na cetaraḥ // SamUpad_I,12.13 //\njñātaivāham avijñeyaḥ śuddho muktaḥ sadety api /\nvivekī pratyayo buddher dṛśyatvān nāśavattvataḥ // SamUpad_I,12.14 //\naluptā tv ātmano dṛṣṭir notpādyā kārakair yataḥ /\ndṛśyayā cānyayā dṛṣṭyā janyatāsyāḥ prakalpitā // SamUpad_I,12.15 //\ndehātmabuddhyapekṣatvād ātmanaḥ kartṛtā mṛṣā /\nnaiva kiṃcit karomīti satyā buddhiḥ pramāṇajā // SamUpad_I,12.16 //\nkartṛtvaṃ kārakāpekṣam akartṛtvaṃ svabhāvataḥ /\nkartā bhokteti vijñānaṃ mṛṣaiveti suniścitam // SamUpad_I,12.17 //\nevaṃ śāstrānumānābhyāṃ svarūpe 'vagate sati /\nniyojyo 'ham iti hy eṣā satyā buddhiḥ kathaṃ bhavet // SamUpad_I,12.18 //\nyathā sarvāntaraṃ vyoma vyomno 'py abhyantaro hy aham /\nnirvikāro 'calaḥ śuddho 'jaro muktaḥ sadādvayaḥ // SamUpad_I,12.19 //\niti prakāśasthaprakaraṇam // SamUpad_I,12 //\nacakṣuṣṭvān na dṛṣṭir me tathāśrotrasya kā śrutiḥ /\navāktvān na tu vaktiḥ syād amanastvān matiḥ kutaḥ // SamUpad_I,13.1 //\naprāṇasya na karmāsti buddhyabhāve na veditā /\nvidyāvidye tato na staś cinmātrajyotiṣo mama // SamUpad_I,13.2 //\nnityamuktasya śuddhasya kūṭasthasyāvicālinaḥ /\namṛtasyākṣarasyaivam aśarīrasya sarvadā // SamUpad_I,13.3 //\njighatsā vā pipāsā vā śokamohau jarāmṛtī /\nna vidyante 'śarīratvād vyomavad vyāpino mama // SamUpad_I,13.4 //\nasparśatvān na me spṛṣṭir nājihvatvād rasajñatā /\nnityavijñānarūpasya jñānājñāne na me sadā // SamUpad_I,13.5 //\nyā tu syān mānasī vṛttiś cākṣuṣkā rūparañjanā /\nnityam evātmano dṛṣṭyā nityayā dṛśyate hi sā // SamUpad_I,13.6 //\ntathānyendriyayuktā yā vṛttayo viṣayāñjanāḥ /\nsmṛtī rāgādirūpa ca kevalāntar manasy api // SamUpad_I,13.7 //\nmānasyas tadvad anyasya dṛśyante svapnavṛttayaḥ /\ndraṣṭur dṛṣṭis tato nityā śuddhānantā ca kevalā // SamUpad_I,13.8 //\nanityā sāviśuddheti gṛhyate 'trāvivekataḥ /\nsukhī duḥkhī tathā cāhaṃ dṛśyayopādhibhūtayā // SamUpad_I,13.9 //\nmūḍhayā mūḍha ity evaṃ śuddhayā śuddha ity api /\nmanyate sarvaloko 'yaṃ yena saṃsāram ṛcchati // SamUpad_I,13.10 //\nacakṣuṣṭvādiśāstroktaṃ sabāhyābhyantaraṃ hy ajam /\nnityamuktam ihātmānaṃ mumukṣuś cet sadā smaret // SamUpad_I,13.11 //\nacakṣuṣṭvādiśāstrāc ca nendriyāṇi sadā mama /\naprāṇo hy amanāḥ śubhra iti cātharvaṇe vacaḥ // SamUpad_I,13.12 //\nśabdādīnām abhāvaś ca śrūyate mama kāṭhake /\naprāṇo hy amanā yasmād avikārī sadā hy aham // SamUpad_I,13.13 //\nvikṣepo nāsti tasmān me na samādhis tato mama /\nvikṣepo vā samādhir vā manasaḥ syād vikāriṇaḥ // SamUpad_I,13.14 //\namanaskasya śuddhasya kathaṃ tat syād dvayaṃ mama /\namanastvāvikāritve videhavyāpino mama // SamUpad_I,13.15 //\nity etad yāvad ajñānaṃ tāvat kāryaṃ mamābhavat /\nnityamuktasya śuddhasya buddhasya ca sadā mama // SamUpad_I,13.16 //\nsamādhir vāsamādhir vā kāryaṃ vānyat kuto bhavet /\nmaṃ hi dhyātvā ca buddhvā ca manyante kṛtakṛtyatām // SamUpad_I,13.17 //\nahaṃ brahmāsmi sarvo 'smi śuddho buddho 'sitaḥ sadā /\najaḥ sarvaga evāham ajaraś cāmṛto 'kṣayaḥ // SamUpad_I,13.18 //\nmadanyaḥ sarvabhūteṣu boddhā kaścin na vidyate /\nkarmādhyakṣaś ca sākṣī ca cetā nityo 'guṇo 'dvayaḥ // SamUpad_I,13.19 //\nna sac cāhaṃ na cāsac ca nobhayaṃ kevalaḥ śivaḥ /\nna me saṃdhyā na rātrir vā nāhar vā sarvadā dṛśeḥ // SamUpad_I,13.20 //\nsarvamūrtiviyuktaṃ yad yathā khaṃ sūkṣmam advayam /\ntenāpy asmi vinābhūtaṃ brahmaivāhaṃ tathādvayam // SamUpad_I,13.21 //\nmamātmāsya ta ātmeti bhedo vyomno yathā bhavet /\nekasya suṣibhedena tathā mama vikalpitaḥ // SamUpad_I,13.22 //\nbhedo 'bhedas tathā caiko nānā ceti vikalpitam /\njñeyaṃ jñātā gatir gantā mayy ekasmin kuto bhavet // SamUpad_I,13.23 //\nna me heyaṃ na cādeyam avikārī yato hy aham /\nsadā muktas tathā śuddhaḥ sadā buddho 'guṇo 'dvayaḥ // SamUpad_I,13.24 //\nity evaṃ sarvadātmānaṃ vidyāt sarvaṃ samāhitaḥ /\nviditvā māṃ svadehastham ṛṣir mukto dhruvo bhavet // SamUpad_I,13.25 //\nkṛtakṛtyaś ca siddhaś ca yogī brāhmaṇa eva ca /\nyadaivaṃ veda tattvārtham anyathā hy ātmahā bhavet // SamUpad_I,13.26 //\nvedārtho niścito hy eṣa samāsena mayoditaḥ /\nsaṃnyāsibhyaḥ pravaktavyaḥ śāntebhyaḥ śiṣṭabuddhinā // SamUpad_I,13.27 //\nity acakṣuṣṭvaprakaraṇam // SamUpad_I,13 //\nsvapnasmṛtyor ghaṭāder hi rūpābhāsaḥ pradṛśyate /\npurā nūnaṃ tadākarā dhīr dṛṣṭety anumīyate // SamUpad_I,14.1 //\nbhikṣām aṭan yathā svapne dṛṣṭo deho na sa svayam /\njāgraddṛśyāt tathā dehād draṣṭṛtvād anya eva saḥ // SamUpad_I,14.2 //\nmūṣāsiktaṃ yathā tāmraṃ tannibhaṃ jāyate tathā /\nrūpādīn vyāpnuvac cittaṃ tannibhaṃ dṛśyate dhruvam // SamUpad_I,14.3 //\nvyañjako vā yathāloko vyaṅgyasyākāratām iyāt /\nsarvārthavyañjakatvād dhīr arthākarā pradṛśyate // SamUpad_I,14.4 //\ndhir evārthasvarūpā hi puṃsā dṛṣṭā purāpi ca /\nna cet svapne kathaṃ paśyet smarato vākṛtiḥ kutaḥ // SamUpad_I,14.5 //\nvyañjakatvaṃ tad evāsya rūpādyākāradṛśyatā /\ndraṣṭṛtvaṃ ca dṛśes tadvad vyāptiḥ syād dhiya udbhave // SamUpad_I,14.6 //\ncinmātrajyotiṣā sarvaḥ sarvadeheṣu buddhayaḥ /\nmayā yasmāt prakāśyante sarvasyātmā tato hy aham // SamUpad_I,14.7 //\nkaraṇaṃ karma kartā ca kriyā svapne phalaṃ ca dhīḥ /\njāgraty evaṃ yato dṛṣṭā draṣṭā tasmāt tato 'nyathā // SamUpad_I,14.8 //\nbuddhyādīnām anātmatvaṃ heyopādeyarūpataḥ /\nhānopādānakartātmā na tyājyo na ca gṛhyate // SamUpad_I,14.9 //\nsabāhyābhyantare śuddhe prajñānaikarase ghane /\nbāhyam ābhyantaraṃ cānyat kathaṃ heyaṃ prakalpyate // SamUpad_I,14.10 //\nya ātmā neti netīti parāpohena śeṣitaḥ /\nsa ced brahmavidātmeṣṭo yatetātaḥ paraṃ katham // SamUpad_I,14.11 //\naśanāyādyatikrāntaṃ brahmaivāsmi nirantaram /\nkāryavān syāṃ kathaṃ cāhaṃ vimṛśed evam añjasā // SamUpad_I,14.12 //\npāragas tu yathā nadyās tatsthaḥ paraṃ yiyāsati /\nātmajñaś cet tathā kāryaṃ kartum anyad ihecchati // SamUpad_I,14.13 //\nātmajñasyāpi yasya syād dhānopādānatā yadi /\nna mokṣārhaḥ sa vijñeyo vānto 'sau brahmaṇā dhruvam // SamUpad_I,14.14 //\nsādityaṃ hi jagat prāṇas tasmān nāhar niśaiva vā /\nprāṇajñasyāpi na syātāṃ kuto brahmavido 'dvaye // SamUpad_I,14.15 //\nna smaraty ātmano hy ātmā vismared vāpy aluptacit /\nmano 'pi smaratīty etaj jñānam ajñānahetujam // SamUpad_I,14.16 //\njñātur jñeyaḥ paro hy ātmā so 'vidyākalpitaḥ smṛtaḥ /\napoḍhe vidyayā tasmin rajjvāṃ sarpa ivādvayaḥ // SamUpad_I,14.17 //\nkartṛkarmaphalābhāvāt sabāhyābhyantaraṃ hy ajam /\nmamāhaṃ ceti yo bhāvas tasmin kasya kuto bhavet // SamUpad_I,14.18 //\nātmā hy ātmīya ity eṣa bhāvo 'vidyāprakalpitaḥ /\nātmaikatve hy asau nāsti bījabhāve kutaḥ phalam // SamUpad_I,14.19 //\ndraṣṭṛ srotṛ tathā mantṛ vijñātṛ eva tad akṣaram /\ndraṣṭrādyanyan na tad yasmāt tasmād draṣṭāham akṣaram // SamUpad_I,14.20 //\nsthāvaraṃ jaṅgamaṃ caiva draṣṭṛtvādikriyāyutam /\nsarvam akṣaram evātaḥ sarvasyātmākṣaraṃ tv aham // SamUpad_I,14.21 //\nakāryaśeṣam ātmānam akriyātmakriyāphalam /\nnirmamaṃ nirahaṃkāraṃ yaḥ paśyati sa paśyati // SamUpad_I,14.22 //\nmamāhaṃkārayatnecchāḥ śūnyā eva svabhāvataḥ /\nātmanīti yadi jñātam ādhvaṃ svasthāḥ kim īhitaiḥ // SamUpad_I,14.23 //\nyo 'haṃkartāram ātmānaṃ tathā vettāram eva yaḥ /\nvetty anātmajña evāsau yo 'nyathājñaḥ sa ātmavit // SamUpad_I,14.24 //\nyathānyatve 'pi tādātmyaṃ dehādiṣv ātmano matam /\ntathākartur avijñānāt phalakarmātmatātmanaḥ // SamUpad_I,14.25 //\ndṛṣṭiḥ śrutir matir jñātiḥ svapne dṛṣṭā janaiḥ sadā /\ntāsām ātmasvarūpatvād ataḥ pratyakṣatātmanaḥ // SamUpad_I,14.26 //\nparalokabhayaṃ yasya nāsti mṛtyubhayaṃ tathā /\ntasyātmajñasya śocyaḥ syuḥ sabrahmendrā apīśvarāḥ // SamUpad_I,14.27 //\nīśvaratvena kiṃ tasya brahmendratvena vā punaḥ /\ntṛṣṇā cet sarvataś chinnā sarvadainyodbhavāśubhā // SamUpad_I,14.28 //\naham ity ātmadhīr yā ca mamety ātmīyadhīr api /\narthaśūnye yadā yasya sa ātmajño bhavet tadā // SamUpad_I,14.29 //\nbuddhyādau saty upādhau ca tathāsaty aviśeṣatā /\nyasya ced ātmano jñātā tasya kāryaṃ kathaṃ bhavet // SamUpad_I,14.30 //\nprasanne vimale vyomni prajñānaikarase 'dvaye /\nutpannātmadhiyo brūta kim anyat kāryam iṣyate // SamUpad_I,14.31 //\nātmānaṃ sarvabhūtastham amitraṃ cātmano 'pi yaḥ /\npaśyann icchaty asau nūnaṃ śītīkartuṃ vibhāvasum // SamUpad_I,14.32 //\nprajñāprāṇānukāry ātmā chāyevākṣādigocaraḥ /\ndhyāyatīveti cokto hi śuddho muktaḥ svato hi saḥ // SamUpad_I,14.33 //\naprāṇasyāmanaskasya tathāsaṃsargiṇo dṛśeḥ /\nvyomavad vyāpino hy asya kathaṃ kāryaṃ bhaven mama // SamUpad_I,14.34 //\nasamādhiṃ na paśyāmi nirvikārasya sarvadā /\nbrahmaṇo me viśuddhasya śodhyaṃ cānyad vipāpmanaḥ // SamUpad_I,14.35 //\ngantavyaṃ ca tathaivāhaṃ sarvagasyācalasya ca /\nnordhvaṃ nādhas tiro vāpi niṣkalasyāguṇatvataḥ // SamUpad_I,14.36 //\ncinmātrajyotiṣo nityaṃ tamas tasmin na vidyate /\nkathaṃ kāryaṃ mamaivādya nityamuktasya śiṣyate // SamUpad_I,14.37 //\namanaskasya kā cintā kriyā vānindriyasya kā /\naprāṇo hy amanāḥ śubhra iti satyaṃ śruter vacaḥ // SamUpad_I,14.38 //\nakālatvād adeśatvād adiktvād animittataḥ /\nātmano naiva kālāder apekṣā dhyāyataḥ sadā // SamUpad_I,14.39 //\nyasmin devāś ca vedāś ca pavitraṃ kṛtsnam ekatām /\nvrajet tan mānasaṃ tīrthaṃ yasmin snātvāmṛto bhavet // SamUpad_I,14.40 //\nna cāsti śabdādir ananyavedanaḥ paraspareṇāpi na caiva dṛśyate /\npareṇa dṛśyās tu yathā rasādayas tathaiva dṛśyatvata eva daihikāḥ // SamUpad_I,14.41 //\nahaṃ mamety eṣaṇayatnavikriyāḥ sukhādayas tadvad iha pradṛśyataḥ /\ndṛśyatvayogāc ca paraspareṇa te na dṛśyatāṃ yānti tataḥ paro bhavet // SamUpad_I,14.42 //\nahaṃkriyādyā hi samastavikriyā sakartṛkā karmaphalena saṃhitā /\ncitisvarūpeṇa samantato 'rkavat prakāśyamānāsitatātmano hy ataḥ // SamUpad_I,14.43 //\ndṛśisvarūpeṇa hi sarvadehināṃ viyad yathā vyāpya manāṃsy avasthitaḥ /\nato na tasmād aparo 'sti veditā paro 'pi tasmād ata eka īśvaraḥ // SamUpad_I,14.44 //\nśarīrabuddhyor yadi cānyadṛśyatā nirātmavādāḥ sunirākṛṭā mayā /\nparaś ca siddho hy aviśuddhikarmataḥ sunirmalaḥ sarvagato 'sito 'dvayaḥ // SamUpad_I,14.45 //\nghaṭādirūpaṃ yadi te na gṛhyate manaḥ pravṛttaṃ bahudhā svavṛttibhiḥ /\naśuddhyacidrūpavikāradoṣatā mater yathā vārayituṃ na pāryate // SamUpad_I,14.46 //\nyathā viśuddhaṃ gaganaṃ nirantaraṃ na sajjate nāpi ca lipyate tathā /\nsamastabhūteṣu sadaiva teṣv ayaṃ samaḥ sadātmā hy ajaro 'maro 'bhayaḥ // SamUpad_I,14.47 //\namūrtamūrtāni ca karmavāsanā dṛśisvarūpasya bahiḥ prakalpitāḥ /\navidyayā hy ātmani mūḍhadṛṣṭibhir apohya netīty avaśeṣito dṛśiḥ // SamUpad_I,14.48 //\nprabodharūpaṃ manaso 'rthayogajaṃ smṛtau ca suptasya ca dṛśyate 'rthavat /\ntathaiva dehapratimānataḥ pṛthag dṛśeḥ śarīraṃ ca manaś ca dṛśyataḥ // SamUpad_I,14.49 //\nsvabhāvaśuddhe gagane ghanādike male 'payāte sati cāviśeṣatā /\nyathā ca tadvac chrutivāritadvaye sadāviśeṣo gaganopame dṛśau // SamUpad_I,14.50 //\niti svapnasmṛtiprakaraṇam // SamUpad_I,14 //\nnānyad anyad bhaved yasmān nānyat kiṃcid vicintayet /\nanyasyānyatvabhāve hi nāśas tasya dhruvo bhavet // SamUpad_I,15.1 //\nsmarato dṛśyate dṛṣṭaṃ paṭe citram ivārpitam /\nyatra yena ca tau jñeyau sattvakṣetrajñasaṃjñakau // SamUpad_I,15.2 //\nphalāntaṃ cānubhūtaṃ yad yuktaṃ kartrādikārakaiḥ /\nsmaryamāṇaṃ hi karmasthaṃ pūrvaṃ karmaiva tat tataḥ // SamUpad_I,15.3 //\ndraṣṭuś cānyad bhaved dṛśyaṃ dṛśyatvād ghaṭavat sadā /\ndṛśyād draṣṭāsajātīyo na dhīvat sākṣitānyathā // SamUpad_I,15.4 //\nsvātmabuddhim apekṣyāsau vidhīnāṃ syāt prayojakaḥ /\njātyādiḥ śavavat tena tadvan nānātmatānyathā // SamUpad_I,15.5 //\nna priyāpriya ity ukter nādehatvaṃ kriyāphalam /\ndehayogaḥ kriyāhetus tasmād vidvān kriyās tyajet // SamUpad_I,15.6 //\nkarmasv ātmā svatantraś cen nivṛttau ca tatheṣyatām /\nadehatve phale 'kārye jñāte kuryāt kathaṃ kriyāḥ // SamUpad_I,15.7 //\njātyādin saṃparityajya nimittaṃ karmaṇāṃ budhaḥ /\nkarmahetuviruddhaṃ yat svarūpaṃ śāstrataḥ smaret // SamUpad_I,15.8 //\nātmaikaḥ sarvabhūteṣu tāni tasmiṃś ca khe yathā /\nparyagād vyomavat sarvaṃ śukraṃ dīptimad iṣyate // SamUpad_I,15.9 //\nvraṇasnāyvor abhāvena sthūlaṃ dehaṃ nivārayet /\nśuddhāpāpatayā lepaṃ liṅgaṃ cākāyam ity uta // SamUpad_I,15.10 //\nvāsudevo yathāśvatthe svadehe cābravit samam /\ntadvad vetti ya ātmānaṃ samaṃ sa brahmavittamaḥ // SamUpad_I,15.11 //\nyathā hy anyaśarīreṣu mamāhantā na ceṣyate /\nasmiṃś cāpi tathā dehe dhīsākṣitvāviśeṣataḥ // SamUpad_I,15.12 //\nrūpasaṃskāratulyādhi rāgadveṣau bhayaṃ ca yat /\ngṛhyate dhīśrayaṃ tasmāj jñātā śuddho 'bhayaḥ sadā // SamUpad_I,15.13 //\nyanmanās tanmayo 'nyatve nātmatvāptau kriyātmani /\nātmatve cānapekṣatvāt sāpekṣaṃ hi na tat svayam // SamUpad_I,15.14 //\nkham ivaikarasā jñaptir avibhaktājarāmalā /\ncakṣurādyupadhānāt sā viparītā vibhāvyate // SamUpad_I,15.15 //\ndṛśyatvād aham ity eṣa nātmadharmo ghaṭādivat /\ntathānye pratyayā jñeyā doṣāś cātmāmalo hy ataḥ // SamUpad_I,15.16 //\nsarvapratyayasākṣitvād avikārī ca sarvagaḥ /\nvikriyeta yadi draṣṭā buddhyādīvālpavid bhavet // SamUpad_I,15.17 //\nna dṛṣṭir lupyate draṣṭuś cakṣurāder yathaiva tu /\nnahi draṣṭur iti hy uktaṃ tasmād draṣṭā sadaiva bhuk // SamUpad_I,15.18 //\nsaṃghāto vāsmi bhūtānāṃ karaṇānāṃ tathaiva ca /\nvyastaṃ vānyatamo vāsmi ko āsmīti vicārayet // SamUpad_I,15.19 //\nvyastaṃ nāhaṃ samastaṃ vā bhūtam indriyam eva vā /\njñeyatvāt karaṇatvāc ca jñātānyo 'smād ghaṭādivat // SamUpad_I,15.20 //\nātmāgner indhanā buddhir avidyākāmakarmabhiḥ /\ndīpitā prajvalaty eṣa dvāraiḥ śrotrādibhiḥ sadā // SamUpad_I,15.21 //\ndakṣiṇākṣipradhāneṣu yadā buddhir viceṣṭate /\nviṣayair haviṣā dīptā ātmāgniḥ sthūlabhuk tadā // SamUpad_I,15.22 //\nhūyante tu havīṃṣīti rūpādigrahaṇe smaran /\narāgadveṣa ātmāgnau jāgraddoṣair na lipyate // SamUpad_I,15.23 //\nmānase tu gṛhe vyaktā avidyākarmavāsanāḥ /\npaśyaṃs taijasa ātmoktaḥ svayaṃjyotiḥprakāśitāḥ // SamUpad_I,15.24 //\nviṣayā vāsanā vāpi codyante naiva karmabhiḥ /\nyadā buddhau tadā jñeyaḥ prājña ātmā hy ananyadṛk // SamUpad_I,15.25 //\nmanobuddhīndriyāṇāṃ yā avasthāḥ karmacoditāḥ /\ncaitanyenaiva bhāsyante raviṇeva ghaṭādayaḥ // SamUpad_I,15.26 //\ntatraivaṃ sati buddhīr jña ātmabhāsāvabhāsayan /\nkartā tāsāṃ yadarthās tā mūḍhair evābhidhīyate // SamUpad_I,15.27 //\nsarvajño 'py ata eva syāt svena bhāsāvabhāsayan /\nsarvaṃ sarvakriyāhetoḥ sarvakṛttvaṃ tathātmanaḥ // SamUpad_I,15.28 //\nsopādhiś caivam ātmokto nirupākhyo 'nupādhikaḥ /\nniṣkalo nirguṇaḥ śuddhas taṃ mano vāk ca nāpnutaḥ // SamUpad_I,15.29 //\ncetano 'cetano vāpi kartākartā gato 'gataḥ /\nbaddho muktas tathā caiko naikaḥ śuddho 'nyatheti vā // SamUpad_I,15.30 //\naprāpyaiva nivartante vāco dhībhiḥ sahaiva tu /\nnirguṇatvāt kriyābhāvād viśeṣāṇāṃ hy abhāvataḥ // SamUpad_I,15.31 //\nvyāpakaṃ sarvato vyoma mūrtaiḥ sarvair viyojitam /\nyathā tadvad ihātmānaṃ vidyāc chuddhaṃ paraṃ padam // SamUpad_I,15.32 //\ndṛṣṭaṃ hitvā smṛtiṃ tasmin sarvagraś ca tamas tyajet /\nsarvadṛg jyotiṣā yukto dinakṛc chārvaraṃ yathā // SamUpad_I,15.33 //\nrūpasmṛtyandhakārārthāḥ pratyayā yasya gocarāḥ /\nsa evātmā samo draṣṭā sarvabhūteṣu sarvagaḥ // SamUpad_I,15.34 //\nvicitro jāyate buddheḥ pratyayo 'jñānalakṣaṇaḥ // SamUpad_I,15.35 //\nvivicyāsmāt svam ātmānaṃ vidyāc chuddhaṃ paraṃ padam /\ndraṣṭāraṃ sarvabhūtasthaṃ samaṃ sarvabhayātigam // SamUpad_I,15.36 //\nsamastaṃ sarvagaṃ śāntaṃ vimalaṃ vyomavat sthitam /\nniṣkalaṃ niṣkriyaṃ sarvaṃ nityaṃ dvandvair vivarjitam // SamUpad_I,15.37 //\nsarvapratyayasākṣī jñaḥ kathaṃ jñeyo mayety uta /\nvimṛśyaivaṃ vijānīyāj jñātaṃ brahma na veti vā // SamUpad_I,15.38 //\nadṛṣṭaṃ draṣṭr avijñātaṃ dabhram ityādiśāsanāt /\nnaiva jñeyaṃ mayānyair vā paraṃ brahma kathaṃcana // SamUpad_I,15.39 //\nsvarūpāvyavadhānābhyāṃ jñānālokasvabhāvataḥ /\nanyajñānānapekṣatvāj jñātaṃ caiva sadā mayā // SamUpad_I,15.40 //\nnānyena jyotiṣā kāryaṃ raver ātmaprakāśane /\nsvabodhān nānyabodhecchā bodhasyātmaprakāśane // SamUpad_I,15.41 //\nna tasyaivānyato 'pekṣā svarūpaṃ yasya yad bhavet /\nprakāśāntaradṛśyo na prakāśo hy asti kaścana // SamUpad_I,15.42 //\nvyaktiḥ syād aprakāśasya prakāśātmasamāgamāt /\nprakāśas tv arkakāryaḥ syād iti mithya vaco hy ataḥ // SamUpad_I,15.43 //\nyato 'bhūtvā bhaved yac ca tasya tat kāryam iṣyate /\nsvarūpatvād abhūtvā na prakāśo jāyate raveḥ // SamUpad_I,15.44 //\nsattāmātre prakāśasya kartādityādir iṣyate /\nghaṭādivyaktito yadvat tadvad bodhātmanīṣyatām // SamUpad_I,15.45 //\nbilāt sarpasya niryāṇe sūryo yadvat prakāśakaḥ /\nprayatnena vinā tadvaj jñātātmā bodharūpataḥ // SamUpad_I,15.46 //\ndagdhaivam uṣṇaḥ sattāyāṃ tadvad bodhātmanīṣyatām /\nsaty eva yad upādhau tu jñāte sarpa ivotthite // SamUpad_I,15.47 //\njñātāyatno 'pi tadvaj jñaḥ kartā bhrāmakavad bhavet /\nsvarūpeṇa svayaṃ nātmā jñeyo 'jñeyo 'thavā tataḥ // SamUpad_I,15.48 //\nviditāviditābhyāṃ tad anyad eveti śāsanāt /\nbandhamokṣādayo bhāvās tadvad ātmani kalpitāḥ // SamUpad_I,15.49 //\nnāhorātre yathā sūrye prabhārūpāviśeṣataḥ /\nbodharūpāviśeṣān na bodhābodhau tathātmani // SamUpad_I,15.50 //\nyathoktaṃ brahma yo veda hānopādānavarjitam /\nyathoktena vidhānena sa satyaṃ naiva jāyate // SamUpad_I,15.51 //\njanmamṛtyupravāheṣu patito naiva śaknuyāt /\nita uddhartum ātmānaṃ jñānād anyena kenacit // SamUpad_I,15.52 //\n"bhidyate hṛdayagranthiś chidyante sarvasaṃśayāḥ /\nkṣīyante cāsya karmāṇi tasmin dṛṣṭa" iti śruteḥ // SamUpad_I,15.53 //\nmamāham ity etad apohya sarvato vimuktadehaṃ padam ambaropamam /\nsudṛṣṭaśāstrānumitibhya īritaṃ vimucyate 'smin yadi niścito naraḥ // SamUpad_I,15.54 //\niti nānyadanyatprakaraṇam // SamUpad_I,15 //\npārthivaḥ kaṭhino dhātur dravo dehe smṛto 'mmayaḥ /\npakticeṣṭāvakāśāḥ syur vahnivāyvambarodbhavāḥ // SamUpad_I,16.1 //\nghrāṇādīni tadarthāś ca pṛthivyādiguṇāḥ kramāt /\nrūpālokavad iṣṭaṃ hi sajātīyārtham indriyam // SamUpad_I,16.2 //\nbuddhyarthāny āhur etāni vākpāṇyādīni karmaṇe /\ntadvikalpārtham antasthaṃ mana ekādaśaṃ bhavet // SamUpad_I,16.3 //\nniścayārthā bhaved buddhis tāṃ sarvārthānubhāvinīm /\njñātātmoktaḥ svarūpeṇa jyotiṣā vyañjayan sadā // SamUpad_I,16.4 //\nvyañjakas tu yathāloko vyaṅgyasyākāratāṃ gataḥ /\nvyatikīrṇo 'py asaṃkīrṇas tadvaj jñaḥ pratyayaiḥ sadā // SamUpad_I,16.5 //\nsthito dīpo yathāyatnaḥ prāptaṃ sarvaṃ prakāśayet /\nśabdādyākārabuddhīr jñaḥ prāptās tadvat prapaśyati // SamUpad_I,16.6 //\nśarīrendriyasaṃghāta ātmatvena gatāṃ dhiyam /\nnityātmajyotiṣā dīptāṃ viśiṃṣanti sukhādayaḥ // SamUpad_I,16.7 //\nśiroduḥkhādinātmānaṃ duḥkhy asmīti hi paśyati /\ndraṣṭānyo duḥkhino dṛśyād draṣṭṛtvac ca na duḥkhy asau // SamUpad_I,16.8 //\nduḥkhī syād duḥkhyahaṃmānād duḥkhino darśanān na vā /\nsaṃhate 'ṅgādibhir draṣṭā duḥkhī duḥkhasya naiva saḥ // SamUpad_I,16.9 //\ncakṣurvat karmakartṛtvaṃ syāc cen nānekam eva tat /\nsaṃhataṃ ca tato nātmā draṣṭṛtvāt karmatāṃ vrajet // SamUpad_I,16.10 //\njñānayatnādyanekatvam ātmano 'pi mataṃ yadi /\nnaikajñānaguṇatvāt tu jyotirvat tasya karmatā // SamUpad_I,16.11 //\njyotiṣo dyotakatve 'pi yadvan nātmaprakāśanam /\nbhede 'py evaṃ samatvāj jña ātmānaṃ naiva paśyati // SamUpad_I,16.12 //\nyaddharmā yaḥ padārtho na tasyaiveyāt sa karmatām /\nna hy ātmānaṃ dahaty agnis tathā naiva prakāśayet // SamUpad_I,16.13 //\netenaivātmanātmano graho buddher nirākṛtaḥ /\naṃśo 'py evaṃ samatvād dhi nirbhedatvān na yujyate // SamUpad_I,16.14 //\nśūnyatāpi na yuktaivaṃ buddher anyena dṛśyatā /\nuktāto ghaṭavat tasyāḥ prāk siddheś ca vikalpataḥ // SamUpad_I,16.15 //\navikalpaṃ tad asty eva yat pūrvaṃ syād vikalpataḥ /\nvikalpotpattihetutvād yady asyaiva ca kāraṇam // SamUpad_I,16.16 //\najñānaṃ kalpanāmūlaṃ saṃsārasya niyāmakam /\nhitvātmānaṃ paraṃ brahma vidyān muktaṃ sadābhayam // SamUpad_I,16.17 //\njāgratsvapnau tayor bījaṃ suṣuptākhyaṃ tamomayam /\nanyonyasminn asattvāc ca nāstīty etat trayaṃ tyajet // SamUpad_I,16.18 //\nbhrāntiḥ syād ātmakarmeti kriyāṇāṃ saṃnipātataḥ // SamUpad_I,16.19 //\nnimīlonmīlane sthāne vāyavye te na cakṣuṣaḥ /\nprakāśatvān manasy evaṃ buddhau na staḥ prakāśataḥ // SamUpad_I,16.20 //\nsaṃkalpādhyavasāyau tu manobuddhyor yathākramāt /\nnetaretaradharmatvaṃ sarvaṃ cātmani kalpitam // SamUpad_I,16.21 //\nsthānāvacchedadṛṣṭiḥ syād indriyāṇāṃ tadātmatām /\ngatā dhīs taṃ hi paśyañ jño dehamātra ivekṣyate // SamUpad_I,16.22 //\nkṣaṇikaṃ hi tad atyarthaṃ dharmamātraṃ nirantaram /\nsādṛśyād dīpavat taddhīs tacchāntiḥ puruṣārthatā // SamUpad_I,16.23 //\nsvākārānyāvabhāsaṃ ca yeṣāṃ rūpādi vidyate /\nyeṣāṃ nāsti tataś cānyat pūrvāsaṃgatir ucyate // SamUpad_I,16.24 //\nbāhyākāratvato jñapteḥ smṛtyabhāvaḥ sadā kṣaṇāt /\nkṣaṇikatvāc ca saṃskāraṃ naivādhatte kvacit tu dhiḥ // SamUpad_I,16.25 //\nādhārasyāpy asattvāc ca tulyatānirnimittataḥ /\nsthāne vā kṣaṇikatvasya hānaṃ syān na tad iṣyate // SamUpad_I,16.26 //\nśānteś cāyatnasiddhatvāt sādhanoktir anarthikā /\nekaikasmin samāptatvāc chānter anyānapekṣatā // SamUpad_I,16.27 //\napekṣā yadi bhinne 'pi parasaṃtāna iṣyatām /\nsarvārthe kṣaṇike kasmiṃs tathāpy anyānapekṣatā // SamUpad_I,16.28 //\ntulyakālasamudbhūtāv itaretarayoginau /\nyogāc ca saṃskṛto yas tu so 'nyaṃ hīkṣitum arhati // SamUpad_I,16.29 //\nmṛṣādhyāsas tu yatra syāt tannāśas tatra no mataḥ /\nsarvanāśo bhaved yasya mokṣaḥ kasya phalaṃ vada // SamUpad_I,16.30 //\nasti tāvat svayaṃ nāma jñānaṃ vātmānyad eva vā /\nbhāvābhāvajñatas tasya nābhāvas tv adhigamyate // SamUpad_I,16.31 //\nyenādhigamyate 'bhāvas tat sat syāt tan na ced bhavet /\nbhāvābhāvānabhijñatvaṃ lokasya syān na ceṣyate // SamUpad_I,16.32 //\nsad asat sadasac ceti vikalpāt prāg yad iṣyate /\ntad advaitaṃ samatvāt tu nityaṃ cānyad vikalpitāt // SamUpad_I,16.33 //\nvikalpodbhavato 'sattvaṃ svapnadṛśyavad iṣyatām /\ndvaitasya prāg asattvāc ca sadasattvādikalpanāt // SamUpad_I,16.34 //\nvācārambhaṇaśāstrāc ca vikārāṇāṃ hy abhāvatā /\nmṛtyoḥ sa mṛtyum ityāder mama māyeti ca smṛteḥ // SamUpad_I,16.35 //\nviśuddhiś cāta evāsya vikalpāc ca vilakṣaṇāt /\nupādeyo na heyo 'ta ātmā nānyair akalpitaḥ // SamUpad_I,16.36 //\naprakāśo yathāditye nāsti jyotiḥsvabhāvataḥ /\nnityabodhasvarūpatvān nājñānaṃ tadvad ātmani // SamUpad_I,16.37 //\ntathāvikriyarūpatvān nāvasthāntaram ātmanaḥ /\navasthāntaravattve hi nāśo 'sya syān na saṃśayaḥ // SamUpad_I,16.38 //\nmokṣo 'vasthāntaraṃ yasya kṛtakaḥ sa calo hy ataḥ /\nna saṃyogo viyogo vā mokṣo yuktaḥ kathaṃcana // SamUpad_I,16.39 //\nsaṃyogasyāpy anityatvād viyogasya tathaiva ca /\ngamanāgamane caiva svarūpaṃ tu na hīyate // SamUpad_I,16.40 //\nsvarūpasyānimittatvāt sanimittā hi cāpare /\nanupāttaṃ svarūpaṃ hi svenātyaktaṃ tathaiva ca // SamUpad_I,16.41 //\nsvarūpatvān na sarvasya tyaktuṃ śakyo hy ananyataḥ /\ngṛhītuṃ vā tato nityo 'viṣayatvāpṛthaktvataḥ // SamUpad_I,16.42 //\nātmārthatvāc ca sarvasya nitya ātmaiva kevalaḥ /\ntyajet tasmāt kriyāḥ sarvāḥ sādhanaiḥ saha mokṣavit // SamUpad_I,16.43 //\nātmalābhaḥ paro lābha iti śāstropapattayaḥ /\nalābho 'nyātmalābhas tu tyajet tasmād anātmatām // SamUpad_I,16.44 //\nguṇānāṃ samabhāvasya bhraṃśo na hy upapadyate /\navidyādeḥ prasuptatvān na cānyo hetur iṣyate // SamUpad_I,16.45 //\nitaretarahetutve pravṛttiḥ syāt sadā na vā /\nniyamo na pravṛttīnāṃ guṇeṣv ātmani vā bhavet // SamUpad_I,16.46 //\nviśeṣo muktabaddhānāṃ tādarthye ca na yujyate /\narthārthinoś ca saṃbandho nārthī jño netaro 'pi vā // SamUpad_I,16.47 //\npradhānasya ca pārārthyaṃ puruṣasyāvikārataḥ /\nna yuktaṃ sāṃkhyaśāstre 'pi vikāre 'pi na yujyate // SamUpad_I,16.48 //\nsaṃbandhānupapatteś ca prakṛteḥ puruṣasya ca /\nmitho 'yuktaṃ tadarthatvaṃ pradhānasyācititvataḥ // SamUpad_I,16.49 //\nkriyotpattau vināśitvaṃ jñānamātre ca pūrvavat /\nnirnimitte tv anirmokṣaḥ pradhānasya prasajyate // SamUpad_I,16.50 //\nna prakāśyaṃ yathoṣṇatvaṃ jñānenaivaṃ sukhādayaḥ /\nekanīḍatvato 'grāhyāḥ syuḥ kaṇādādivartmanām // SamUpad_I,16.51 //\nyugapac cāsametatvāt sukhavijñānayor api /\nmanoyogaikahetutvād agrāhyatvaṃ sukhasya ca // SamUpad_I,16.52 //\ntathānyeṣāṃ ca bhinnatvād yugapajjanma neṣyate /\nguṇānāṃ samavetatvaṃ jñānaṃ cen na viśeṣaṇāt // SamUpad_I,16.53 //\njñānenaiva viśeṣyatvāj jñānāpyatvaṃ smṛtes tathā /\nsukhaṃ jñātaṃ mayety evaṃ tavājñānātmakatvataḥ // SamUpad_I,16.54 //\nsukhāder nātmadharmatvam ātmanas te 'vikārataḥ /\nbhedād anyasya kasmān na manaso vāviśeṣataḥ // SamUpad_I,16.55 //\nsyān mālāparihāryā tu jñānaṃ cej jñeyatāṃ vrajet /\nyugapad vāpi cotpattir abhyupete 'nta iṣyate // SamUpad_I,16.56 //\nanavasthāntaratvāc ca bandho nātmani vidyate /\nnāśuddhiś cāpy asaṅgatvād asaṅgo hīti ca śruteḥ // SamUpad_I,16.57 //\nsūkṣmaikāgocarebhyaś ca na lipyata iti śruteḥ /\nevaṃ tarhi na mokṣo 'sti bandhābhāvāt kathaṃcana // SamUpad_I,16.58 //\nśāstrānarthakyam evaṃ syān na buddher bhrāntir iṣyate /\nbandho mokṣaś ca tannāśaḥ sa yathokto na cānyathā // SamUpad_I,16.59 //\nbodhātmajyotiṣā dīptā bodham ātmani manyate /\nbuddhir nānyo 'sti boddheti seyaṃ bhrāntir hi dhīgatā // SamUpad_I,16.60 //\nbodhasyātmasvarūpatvān nityaṃ tatropacaryate /\naviveko 'py anādyo 'yaṃ saṃsāro nānya iṣyate // SamUpad_I,16.61 //\nmokṣas tannāśa eva syān nānyathānupapattitaḥ /\nyeṣāṃ vastvantarāpattir mokṣo nāśas tu tair mataḥ // SamUpad_I,16.62 //\navasthāntaram apy evam avikārān na yujyate /\nvikāre 'vayavitvaṃ syāt tato nāśo ghaṭādivat // SamUpad_I,16.63 //\ntasmād bhrāntir ato 'nyā hi bandhamokṣādikalpanāḥ /\nsāṃkhyakāṇādabauddhānāṃ mīmāṃsāhatakalpanāḥ // SamUpad_I,16.64 //\nśāstrayuktivirodhāt tā nādartavyāḥ kadācana /\nśakyante śataśo vaktuṃ doṣās tāsāṃ sahasraśaḥ // SamUpad_I,16.65 //\napi nindopapatteś ca yāny ato 'nyāni cety ataḥ /\ntyaktvāto hy anyaśāstroktīr matiṃ kuryād dṛḍhāṃ budhaḥ // SamUpad_I,16.66 //\nśraddhābhaktī puraskṛtya hitvā sarvam anārjavam /\nvedāntasyaiva tattvārthe vyāsasyāpi matau tathā // SamUpad_I,16.67 //\niti praṇunnā dvayavādakalpanā nirātmavādāś ca tathā hi yuktitaḥ /\nvyapetaśaṅkāḥ paravādataḥ sthirā mumukṣavo jñānapathe syur ity uta // SamUpad_I,16.63 //\nsvasākṣikaṃ jñānam atīva nirmalaṃ vikalpanābhyo viparītam advayam /\navāpya samyag yadi niścito bhaven niranvayo nirvṛtim eti śāśvatīm // SamUpad_I,16.69 //\nidaṃ rahasyaṃ paramaṃ parāyaṇaṃ vyapetadoṣair abhimānavarjitaiḥ /\nsamīkṣya kāryā matir ārjave sadā na tattvadṛk svānyamatir hi kaścana // SamUpad_I,16.70 //\nanekajanmāntarasaṃcitair naro vimucyate 'jñānanimittapātakaiḥ /\nidaṃ viditvā paramaṃ hi pāvanaṃ na lipyate vyoma iveha karmabhiḥ // SamUpad_I,16.71 //\npraśāntacittāya jitendriyāya ca prahīṇadoṣāya yathoktakāriṇe /\nguṇānvitāyānugatāya sarvadā pradeyam etat satataṃ mumukṣave // SamUpad_I,16.72 //\nparasya dehe na yathābhimānitā parasya tadvat paramārtham īkṣya ca /\nidaṃ hi vijñānam atīva nirmalaṃ saṃprāpya mukto 'tha bhavec ca sarvataḥ // SamUpad_I,16.73 //\nna hīha lābho 'bhyadhiko 'sti kaścana svarūpalābhāt sa ita hi nānyataḥ /\nna deyam aindrād api rājyato 'dhikaṃ svarūpalābhaṃ tv aparīkṣya yatnataḥ // SamUpad_I,16.74 //\niti pārthivaprakaraṇam // SamUpad_I,16 //\nātmā jñeyaḥ paro hy ātmā yasmād anyan na vidyate /\nsarvajñaḥ sarvadṛk śuddhas tasmai jñeyātmane namaḥ // SamUpad_I,17.1 //\npadavākyapramāṇajñair dīpabhūtaiḥ prakāśitam /\nbrahma vedarahasyaṃ yais tān nityaṃ praṇato 'smy aham // SamUpad_I,17.2 //\npraṇamya tān gurūn vakṣye brahmavidyāviniścayam // SamUpad_I,17.3 //\nātmalābhāt paro nānyo lābhaḥ kaścana vidyate /\nyadarthā vedavādāś ca smārtāś cāpi tu yāḥ kriyāḥ // SamUpad_I,4 //\nātmārtho 'pi hi yo lābhaḥ sukhāyeṣṭo viparyayaḥ /\nātmalābhaḥ paraḥ prokto nityatvād brahmavedibhiḥ // SamUpad_I,17.5 //\nsvayaṃ labdhasvabhāvatvāl lābhas tasya na cānyataḥ /\nanyāpekṣas tu yo lābhaḥ so 'nyadṛṣṭisamudbhavaḥ // SamUpad_I,17.6 //\nanyadṛṣṭis tv avidyā syāt tannāśo mokṣa ucyate /\njñānenaiva tu so 'pi syād virodhitvān na karmaṇā // SamUpad_I,17.7 //\nkarmakāryas tv anityaḥ syād avidyākāmakāraṇaḥ /\npramāṇaṃ veda evātra jñānasyādhigame smṛtaḥ // SamUpad_I,17.8 //\njñānaikārthaparatvāt taṃ vākyam ekaṃ tato viduḥ /\nekatvaṃ hy ātmano jñeyaṃ vākyārthapratipattitaḥ // SamUpad_I,17.9 //\nvācyabhedāt tu tadbhedaḥ kalpyo vācyo 'pi tacchruteḥ /\ntrayaṃ tv etat tataḥ proktaṃ rūpaṃ nāma ca karma ca // SamUpad_I,17.10 //\nasad etat trayaṃ tasmād anyonyena hi kalpitam /\nkṛto varṇo yathā śabdāc chruto 'nyatra dhiyā bahiḥ // SamUpad_I,17.11 //\ndṛṣṭaṃ cāpi yathā rūpaṃ buddheḥ śabdāya kalpate /\nevam etaj jagat sarvaṃ bhrāntibuddhivikalpitam // SamUpad_I,17.12 //\nasad etat tato yuktaṃ saccinmātraṃ na kalpitam /\nvedaś cāpi sa evādyo vedyaś cānyas tu kalpitaḥ // SamUpad_I,17.13 //\nyena vetti sa vedaḥ syāt svapne sarvaṃ tu māyayā /\nyena paśyati tac cakṣuḥ śṛṇoti śrotram ucyate // SamUpad_I,17.14 //\nyena svapnagato vakti sā vāg ghrāṇaṃ tathaiva ca /\nrasanasparśane caiva manaś cānyat tathendriyam // SamUpad_I,17.15 //\nkalpyopādhibhir evaitad bhinnaṃ jñānam anekadhā /\nādhibhedād yathā bhedo maṇer ekasya jāyate // SamUpad_I,17.16 //\njāgrataś ca tathā bhedo jñānasyāsya vikalpitaḥ /\nbuddhisthaṃ vyākaroty arthaṃ bhrāntyā tṛṣṇodbhavakriyaḥ // SamUpad_I,17.17 //\nsvapne yadvat prabodhe ca bahiś cāntas tathaiva ca /\nālekhyādhyayane yadvat tad anyonyadhiyodbhavam // SamUpad_I,17.18 //\nyadāyaṃ kalpayed bhedaṃ tatkāmaḥ san yathākratuḥ /\nyatkāmas tatkratur bhūtvā kṛtaṃ yat tat prapadyate // SamUpad_I,17.19 //\navidyāprabhavaṃ sarvam asat tasmād idaṃ jagat /\ntadvatā dṛśyate yasmāt suṣupte na ca gṛhyate // SamUpad_I,17.20 //\nvidyāvidye śrutiprokte ekatvānyadhiyau hi naḥ /\ntasmāt sarvaprayatnena śāstre vidyā vidhīyate // SamUpad_I,17.21 //\ncitte hy ādarśavad yasmāc chuddhe vidyā prakāśate /\nyamair nityaiś ca yajñaiś ca tapobhis tasya śodhanam // SamUpad_I,17.22 //\nśārīrāditapaḥ kuryāt tadviśuddhyartham uttamam /\nmanaādisamādhānaṃ tattaddehaviśoṣaṇam // SamUpad_I,17.23 //\ndṛṣṭaṃ jāgaritaṃ vidyāt smṛtaṃ svapnaṃ tad eva tu /\nsuṣuptaṃ tadabhavaṃ ca svam ātmānaṃ paraṃ padam // SamUpad_I,17.24 //\nsuṣuptākhyaṃ tamo 'jñānaṃ bījaṃ svapnaprabodhayoḥ /\nsvātmabodhapradagdhaṃ syād bījaṃ dagdhaṃ yathābhavam // SamUpad_I,17.25 //\ntad evaikaṃ tridhā jñeyaṃ māyābījaṃ punaḥ kramāt /\nmāyāvy ātmāvikāro 'pi bahudhaiko jalārkavat // SamUpad_I,17.26 //\nbījaṃ caikaṃ yathā bhinnaṃ prāṇasvapnādibhis tathā /\nsvapnajāgraccharīreṣu tadvac cātmā jalenduvat // SamUpad_I,17.27 //\nmāyāhastinam āruhya māyāvy eko yathā vrajet /\nāgacchaṃs tadvad evātmā prāṇasvapnādigo 'calaḥ // SamUpad_I,17.28 //\nna hastī na tadārūḍho māyāvy anyo yathā sthitaḥ /\nna prāṇādi na taddraṣṭā tathā jño 'nyaḥ sadā dṛśiḥ // SamUpad_I,17.29 //\nabaddhacakṣuṣo nāsti māyā māyāvino 'pi vā /\nbaddhākṣasyaiva sā māyāmāyāvy eva tato bhavet // SamUpad_I,17.30 //\nsākṣād eva sa vijñeyaḥ sākṣād ātmeti ca śruteḥ /\nbhidyate hṛdayagranthir na ced ityāditaḥ śruteḥ // SamUpad_I,17.31 //\naśabdāditvato nāsya grahaṇaṃ cendriyair bhavet /\nsukhādibhyas tathānyatvād buddhyā vāpi kathaṃ bhavet // SamUpad_I,17.32 //\nadṛśyo 'pi yathā rāhuś candre bimbaṃ yathāmbhasi /\nsarvago 'pi tathaivātmā buddhāv eva sa gṛhyate // SamUpad_I,17.33 //\nbhānor bimbaṃ yathā cauṣṇyaṃ jale dṛṣṭaṃ na cāmbhasaḥ /\nbuddhau bodho na taddharmas tathaiva syād vidharmataḥ // SamUpad_I,17.34 //\ncakṣuryuktā dhiyo vṛttir yā tāṃ paśyann aluptadṛk /\ndṛṣṭer draṣṭā bhaved ātmā śruteḥ śrotā tathā śruteḥ // SamUpad_I,17.35 //\nkevalāṃ manaso vṛttiṃ paśyan mantā mater ajaḥ /\nvijñātāluptaśaktitvāt tathā śāstraṃ na hīty ataḥ // SamUpad_I,17.36 //\ndhyāyatīty avikāritvaṃ tathā lelāyatīty api /\natra steneti śuddhatvaṃ tathānanvāgataṃ śruteḥ // SamUpad_I,17.37 //\nśaktyalopāt suṣupte jñas tathā bodhe 'vikārataḥ /\njñeyasyaiva viśeṣas tu yatra veti śruter mataḥ // SamUpad_I,17.38 //\nvyavadhānād dhi pārokṣyaṃ lokadṛṣṭer anātmanaḥ /\ndṛṣṭer ātmasvarūpatvāt pratyakṣaṃ brahma tat smṛtam // SamUpad_I,17.39 //\nna hi dīpāntarāpekṣā yadvad dīpaprakāśane /\nbodhasyātmasvarūpatvān na bodho 'nyas tatheṣyate // SamUpad_I,17.40 //\nviṣayatvaṃ vikāritvaṃ nānātvaṃ vā na hīṣyate /\nna heyo nāpy upādeya ātmā nānyena vā tataḥ // SamUpad_I,17.41 //\nsabāhyābhyantaro 'jīrṇo janmamṛtyujarātigaḥ /\naham ātmeti yo vetti kuto nv eva bibheti saḥ // SamUpad_I,17.42 //\nprāg evaitadvidheḥ karma varṇitvāder apohanāt /\ntad asthūlādiśāstrebhyas tat tvam eveti niścayāt // SamUpad_I,17.43 //\npūrvadehaparityāge jātyādīnāṃ prahāṇataḥ /\ndehasyaiva tu jātyādis tasyāpy evaṃ hy anātmatā // SamUpad_I,17.44 //\nmamāhaṃ cety ato 'vidyā śarīrādiṣv anātmasu /\nātmajñānena heyā syād asurāṇām iti śruteḥ // SamUpad_I,17.45 //\ndaśāhāśaucakāryāṇāṃ pārivrājye nivartanam /\nyathā jñānasya saṃprāptau tadvaj jātyādikarmaṇām // SamUpad_I,17.46 //\nyatkāmas tatkratur bhūtvā kṛtaṃ tv ajñaḥ prapadyate /\nyadā svātmadṛśaḥ kāmāḥ pramucyante 'mṛtas tadā // SamUpad_I,17.47 //\nātmarūpavidheḥ kāryaṃ kriyādibhyo nivartanam /\nna sādhyaṃ sādhanaṃ vātmā nityatṛptaḥ śruter mataḥ // SamUpad_I,17.48 //\nutpādyāpyavikāryāṇi saṃskāryaṃ ca kriyāphalam /\nnāto 'nyat karmaṇaḥ kāryaṃ tyajet tasmāt sasādhanam // SamUpad_I,17.49 //\ntāpāntatvād anityatvād ātmārthatvāc ca yā bahiḥ /\nsaṃhṛtyātmani tāṃ prītiṃ satyārthī gurum āśrayet // SamUpad_I,17.50 //\nśāntaṃ prājñaṃ tathā muktaṃ niṣkriyaṃ brahmaṇi sthitam /\nśruter ācāryavān veda tad viddhīti smṛtes tathā // SamUpad_I,17.51 //\nsa gurus tārayed yuktaṃ śiṣyaṃ śiṣyaguṇānvitam /\nbrahmavidyāplavenāśu svāntadhvāntamahodadhim // SamUpad_I,17.52 //\ndṛṣṭiḥ spṛṣṭiḥ śrutir ghrātir matir vijñātir eva ca /\nśaktayo 'nyāś ca bhidyante cidrūpatve 'py upādhibhiḥ // SamUpad_I,17.53 //\napāyodbhūtihīnābhir nityaṃ dīpyan ravir yathā /\nsarvagaḥ sarvadṛk śuddhaḥ sarvaṃ jānāti sarvadā // SamUpad_I,17.54 //\nanyadṛṣṭiḥ śarīrasthas tāvanmātro hy avidyayā /\njalendvādyupamābhis tu taddharmā ca vibhāvyate // SamUpad_I,17.55 //\ndṛṣṭvā bāhyaṃ nimīlyātha smṛtvā tat pravihāya ca /\nathonmīlyātmano dṛṣṭiṃ brahma prāpnoty anadhvagaḥ // SamUpad_I,17.56 //\nprāṇādy evaṃ trikaṃ hitvā tīrṇo 'jñānamahodadhim /\nsvātmastho nirguṇaḥ śuddho buddho muktaḥ svato hi saḥ // SamUpad_I,17.57 //\najo 'haṃ cāmaro 'mṛtyur ajaro 'bhaya eva ca /\nsarvajñaḥ sarvadṛk śuddha iti buddho na jāyate // SamUpad_I,17.58 //\npūrvoktaṃ yat tamobījaṃ tan nāstīti viniścayaḥ /\ntadabhāve kuto janma brahmaikatvaṃ vijānataḥ // SamUpad_I,17.59 //\nkṣīrāt sarpir yathoddhṛtya kṣiptaṃ tasmin na pūrvavat /\nbuddhyāder jñas tathāsatyān na dehī pūrvavad bhavet // SamUpad_I,17.60 //\nsatyaṃ jñānam anantaṃ ca rasādeḥ pañcakāt param /\nsyām adṛśyādiśāstroktam ahaṃ brahmeti nirbhayaḥ // SamUpad_I,17.61 //\nyasmād bhītāḥ pravartante vāṅmanaḥpāvakādayaḥ /\ntadātmānandatattvajño na bibheti kutaścana // SamUpad_I,17.62 //\nnāmādibhyaḥ pare bhūmni svārājye cet sthito 'dvaye /\npraṇamet kaṃ tadātmajño na kāryaṃ karmaṇā tadā // SamUpad_I,17.63 //\nvirāḍ vaiśvānaro bāhyaḥ smarann antaḥ prajāpatiḥ /\npravilīne tu sarvasmin prājño 'vyākṛtam ucyate // SamUpad_I,17.64 //\nvācārambhaṇamātratvāt suṣuptāditrikaṃ tv asat /\nsatyo jñaś cāham ity evaṃ satyasandho vimucyate // SamUpad_I,17.65 //\nbhārūpatvād yathā bhānor nāhorātre tathaiva tu /\njñānājñāne na me syātāṃ cidrūpatvāviśeṣataḥ // SamUpad_I,17.66 //\nśāstrasyānatiśaṅkyatvād brahmaiva syām ahaṃ sadā /\nbrahmaṇo me na heyaṃ syād grāhyaṃ veti ca saṃsmaret // SamUpad_I,17.67 //\naham eva ca bhūteṣu sarveṣv eko nabho yathā /\nmayi sarvāṇi bhūtāni paśyann evaṃ na jāyate // SamUpad_I,17.68 //\nna bāhyaṃ madhyato vāntar vidyate 'nyat svataḥ kvacit /\nabāhyāntaḥśruteḥ kiṃcit tasmāc chuddhaḥ svayaṃprabhaḥ // SamUpad_I,17.69 //\nnetinetyādiśāstrebhyaḥ prapañcopaśamo 'dvayaḥ /\navijñātādiśāstrāc ca naiva jñeyo hy ato 'nyathā // SamUpad_I,17.70 //\nsarvasyātmāham eveti brahma ced viditaṃ param /\nsa ātmā sarvabhūtānām ātmā hy eṣām iti śruteḥ // SamUpad_I,17.71 //\njīvaś cet param ātmānaṃ svātmānaṃ devam añjasā /\ndevopāsyaḥ sa devānāṃ paśutvāc ca nivartate // SamUpad_I,17.72 //\naham eva sadātmajñaḥ śūnyas tv anyair yathāmbaram /\nity evaṃ satyasaṃdhatvād asaddhātā na badhyate // SamUpad_I,17.73 //\nkṛpaṇās te 'nyathaivāto vidur brahma paraṃ hi ye /\nsvarāḍ yo 'nanyadṛk svasthas tasya devā asan vaśe // SamUpad_I,17.74 //\nhitvā jātyādisaṃbandhaṃ vāco 'nyāḥ saha karmabhiḥ /\nom ity evaṃ svam ātmānaṃ sarvaṃ śuddhaṃ prapadyatha // SamUpad_I,17.75 //\nsetuṃ sarvavyavasthānām ahorātrādivarjitam /\ntiryag ūrdhvam adhaḥ sarvaṃ sakṛjjyotir anāmayam // SamUpad_I,17.76 //\ndharmādharmavinirmuktaṃ bhūtabhavyāt kṛtākṛtāt /\nsvam ātmānaṃ paraṃ vidyād vimuktaṃ sarvabandhanaiḥ // SamUpad_I,17.77 //\nakurvan sarvakṛc chuddhas tiṣṭhann atyeti dhāvataḥ /\nmāyayā sarvaśaktitvād ajaḥ san bahudhā mataḥ // SamUpad_I,17.78 //\nrājavat sākṣimātratvāt saṃnidhyād bhrāmako yathā /\nbhrāmayañ jagad ātmāhaṃ niṣkriyo 'kārako 'dvayaḥ // SamUpad_I,17.79 //\nnirguṇaṃ niṣkriyaṃ nityaṃ nirdvandvaṃ yan nirāmayam /\nśuddhaṃ buddhaṃ tathā muktaṃ tad brahmāsmīti dhārayet // SamUpad_I,17.80 //\nbandhaṃ mokṣaṃ ca sarvaṃ yata idam ubhayaṃ heyam ekaṃ dvayaṃ ca /\njñeyājñeyābhyatītaṃ paramam adhigataṃ tattvam ekaṃ viśuddham /\nvijñāyaitad yathāvac chrutimunigaditaṃ śokamohāv atītaḥ /\nsarvajñaḥ sarvakṛt syād bhavabhayarahito brāhmaṇo 'vāptakṛtyaḥ // SamUpad_I,17.81 //\nna svayaṃ svasya nānyaś ca nānyasyātmā ca heyagaḥ /\nupādeyo na cāpy evam iti samyaṅmatiḥ smṛtā // SamUpad_I,17.82 //\nātmapratyāyikā hy eṣā sarvavedāntagocarā /\njñātvaitāṃ hi vimucyante sarvasaṃsārabandhanaiḥ // SamUpad_I,17.83 //\nrahasyaṃ sarvavedānāṃ devānāṃ cāpi yat param /\npavitraṃ paramaṃ hy etat tad etat saṃprakāśitam // SamUpad_I,17.84 //\nnaitad deyam aśāntāya rahasyaṃ jñānam uttamam /\nviraktāya pradātavyaṃ śiṣyāyānugatāya ca // SamUpad_I,17.85 //\ndadataś cātmano jñānaṃ niṣkriyo 'nyo na vidyate /\njñānam icchan bhavet tasmād yuktaḥ śiṣyaguṇaiḥ sadā // SamUpad_I,17.86 //\njñānaṃ jñeyaṃ tathā jñātā yasmād anyan na vidyate /\nsarvajñaḥ sarvaśaktir yas tasmai jñānātmane namaḥ // SamUpad_I,17.87 //\nvidyayā tāritāḥ smo yair janmamṛtyumahodadhim /\nsarvajñebhyo namas tebhyo gurubhyo 'jñānasaṃkulam // SamUpad_I,17.88 //\niti samyaṅmatiprakaraṇam // SamUpad_I,17 //\nyenātmanā vilīyanta udbhavanti ca vṛttayaḥ /\nnityāvagataye tasmai namo dhīpratyayātmane // SamUpad_I,18.1 //\npramathya vajropamayuktisaṃbhṛtaiḥ śruter arātiñ śataśo vaco 'sibhiḥ /\nrarakṣa vedārthanidhiṃ viśāladhīr namo yatīndrāya guror garīyase // SamUpad_I,18.2 //\nnityamuktaḥ sad evāsmīty evaṃ cen na bhaven matiḥ /\nkimarthaṃ śrāvayaty evaṃ mātṛvac chrutir ādṛtā // SamUpad_I,18.3 //\nsiddhād evāham ity asmād yuṣmaddharmo niṣidhyate /\nrajjvām ivāhidhīr yuktyā tat tvam ityādiśāsanaiḥ // SamUpad_I,18.4 //\nśāstraprāmāṇyato jñeyā dharmāder astitā yathā /\nviṣāpoho yathā dhyānād dhnutiḥ syāt pāpmanas tathā // SamUpad_I,18.5 //\nsad brahmāhaṃ karomīti pratyayāv ātmasākṣikau /\ntayor ajñānajasyaiva tyāgo yuktataro mataḥ // SamUpad_I,18.6 //\nsad asmīti pramāṇotthā dhīr anyā tannibhodbhavā /\npratyakṣādinibhā vāpi bādhyate digbhramādivat // SamUpad_I,18.7 //\nkartā bhokteti yac chāstraṃ lokabuddhyanuvādi tat /\nsad asmīti śruter jātā bādhyate 'nyaitayaiva dhīḥ // SamUpad_I,18.8 //\nsad eva tvam asīty ukte nātmano muktatāṃ sthirām /\nprapadyate prasaṃcakṣām ato yuktyānucintayet // SamUpad_I,18.9 //\nsakṛd uktaṃ na gṛhṇāti vākyārthajño 'pi yo bhavet /\napekṣate 'ta evānyad avocāma dvayaṃ hi tat // SamUpad_I,18.10 //\nniyogo 'pratipannatvāt karmaṇāṃ sa yathā bhavet /\naviruddho bhavet tāvad yāvat saṃvedyatādṛḍhā // SamUpad_I,18.11 //\nceṣṭitaṃ ca tathā mithyā svacchandaḥ pratipadyate /\nprasaṃkhyānam ataḥ kāryaṃ yāvad ātmānubhūyate // SamUpad_I,18.12 //\nsad asmīti ca vijñānam akṣajo bādhate dhruvam /\nśabdotthaṃ dṛḍhasaṃskāro doṣaiś cākrṣyate bahiḥ // SamUpad_I,18.13 //\nśrutānumānajanmānau sāmānyaviṣayau yataḥ /\npratyayāv akṣajo 'vaśyaṃ viśeṣārtho nivārayet // SamUpad_I,18.14 //\nvākyārthapratyayi kaścin nirduḥkho nopalabhyate /\nyadi vā dṛśyate kaścid vākyārthaśrutimātrataḥ // SamUpad_I,18.15 //\nnirduḥkho 'tītadeheṣu kṛtabhāvo 'numīyate /\ncaryā no 'śāstrasaṃvedyā syād aniṣṭaṃ tathā sati // SamUpad_I,18.16 //\nsad asīti phalaṃ coktvā vidheyaṃ sādhanaṃ yataḥ /\nna tad anyat prasaṃkhyānāt prasiddhārtham iheṣyate // SamUpad_I,18.17 //\ntasmād anubhavāyaiva prasaṃcakṣīta yatnataḥ /\ntyajan sādhanatatsādhyaviruddhaṃ śamanādimān // SamUpad_I,18.18 //\nnaitad evaṃ rahasyānāṃ netinetyavasānataḥ /\nkriyāsādhyaṃ purā śrāvyaṃ na mokṣo nityasiddhataḥ // SamUpad_I,18.19 //\nputraduḥkhaṃ yathādhyastaṃ pitrāduḥkhe sva ātmani /\nahaṃkartrā tathādhyastaṃ nityāduḥkhe sva ātmani // SamUpad_I,18.20 //\nso 'dhyāso neti netīti prāptavat pratiṣidhyate /\nbhūyo 'dhyāsavidhiḥ kaścit kutaścin nopapadyate // SamUpad_I,18.21 //\nātmanīha yathādhyāsaḥ pratiṣedhas tathaiva ca /\nmalādhyāsaniṣedhau khe kriyete ca yathābudhaiḥ // SamUpad_I,18.22 //\nprāptaś cet pratiṣidhyeta mokṣo 'nityo bhaved dhruvam /\nato 'prāptaniṣedho 'yaṃ divy agnicayanādivat // SamUpad_I,18.23 //\nsaṃbhāvyo gocare śabdaḥ pratyayo vā na cānyathā /\nna saṃbhāvyau tadātmatvād ahaṃkartus tathaiva ca // SamUpad_I,18.24 //\nahaṃkartrātmani nyastaṃ caitanye kartṛtādi yat /\nneti netīti tat sarvaṃ sāhaṃkartrā niṣidhyate // SamUpad_I,18.25 //\nupalabdhiḥ svayaṃjyotir dṛśiḥ pratyaksadakriyaḥ /\nsākṣāt sarvāntaraḥ sākṣī cetā nityo 'guṇo 'dvayaḥ // SamUpad_I,18.26 //\nsaṃnidhau sarvadā tasya syāt tadābho 'bhimānakṛt /\nātmātmīyaṃ dvayaṃ cātaḥ syād ahaṃmamagocaraḥ // SamUpad_I,18.27 //\njātikarmādimattvād dhi tasmiñ śabdās tv ahaṃkṛti /\nna kaścid vartate śabdas tadabhāvāt sva ātmani // SamUpad_I,18.28 //\nābhāso yatra tatraiva śabdāḥ pratyagdṛśiṃ sthitāḥ /\nlakṣayeyur na sākṣāt tam abhidadhyuḥ kathaṃcana // SamUpad_I,18.29 //\nnahy ajātyādimān kaścid arthaḥ śabdair nirūpyate /\nātmābhāso yato 'haṃkṛd ātmaśabdais tathocyate // SamUpad_I,18.30 //\nulmukādau yathāgnyarthāḥ parārthatvān na cāñjasā /\nmukhād anyo mukhābhāso yathādarśānukārataḥ // SamUpad_I,18.31 //\nābhāsān mukham apy evam ādarśānanuvartanāt /\nahaṃkṛty ātmanirbhāso mukhābhāsavad iṣyate // SamUpad_I,18.32 //\nmukhavat sthita ātmānyo 'viviktau tau tathaiva ca /\nsaṃsārī ca sa ity eka ābhāso yas tv ahaṃkṛti // SamUpad_I,18.33 //\nvastu cchāyā smṛter anyan mādhuryādi ca kāraṇam /\njñaikadeśo vikāro vā tadābhāsāśrayaḥ pare // SamUpad_I,18.34 //\nahaṃkartaiva saṃsārī svatantra iti kecana /\nahaṃkārādisaṃtānaḥ saṃsārī nānvayi pṛthak // SamUpad_I,18.35 //\nity evaṃ saugatā āhus tatra nyāyo vicāryatām /\nsaṃsāriṇāṃ kathā tv āstāṃ prakṛtaṃ tv adhunocyate // SamUpad_I,18.36 //\nmukhābhāso ya ādarśe dharmo nānyatarasya saḥ /\ndvayor ekasya ced dharmo viyukte 'nyatare bhavet // SamUpad_I,18.37 //\nmukhena vyapadeśāt sa mukhasyaiveti cen matam /\nnādarśānuvidhānāc ca mukhe saty avibhāvataḥ // SamUpad_I,18.38 //\ndvayor eveti cet tan na dvayor evāpy adarśanāt /\nadṛṣṭasya sato dṛṣṭiḥ syād rāhoś candrasūryayoḥ // SamUpad_I,18.39 //\nrāhoḥ prāg eva vastutvaṃ siddhaṃ śāstrapramāṇataḥ /\nchāyāpakṣe tv avastutvaṃ tasya syāt pūrvayuktitaḥ // SamUpad_I,18.40 //\nchāyākrānter niṣedho 'yaṃ na tu vastutvasādhakaḥ /\nna hy arthāntaraniṣṭhaṃ sad vākyam arthāntaraṃ vadet // SamUpad_I,18.41 //\nmādhuryādi ca yat kāryam uṣṇadravyādyasevanāt /\nchāyāyā na tv adṛṣṭatvād apām eva ca darśanāt // SamUpad_I,18.42 //\nātmābhāsāśrayāś caivaṃ mukhābhāsāśrayā yathā /\ngamyate śāstrayuktibhyām ābhāsāsattvam eva ca // SamUpad_I,18.43 //\nna dṛśer avikāritvād ābhāsasyāpy avastutaḥ /\nnācititvād ahaṃkartuḥ kasya saṃsāritā bhavet // SamUpad_I,18.44 //\navidyāmātra evātaḥ saṃsāro 'stv avivekataḥ /\nkūṭasthenātmanā nityam ātmavān ātmanīva saḥ // SamUpad_I,18.45 //\nrajjusarpo yathā rajjvā sātmakaḥ prāg vivekataḥ /\navastusann api hy eṣa kūṭasthenātmanā tathā // SamUpad_I,18.46 //\nātmābhāsāśrayaś cātmā pratyayaiḥ svair vikāravān /\nsukhī duḥkhī ca saṃsārī nitya eveti kecana // SamUpad_I,18.47 //\nātmābhāsāparijñānād yāthātmyena vimohitāḥ /\nahaṃkartāram ātmeti manyante te nirāgamāḥ // SamUpad_I,18.48 //\nsaṃsāro vastusaṃs teṣāṃ kartṛbhoktṛtvalakṣaṇaḥ /\nātmābhāsāśrayājñānāt saṃsaranty avivekataḥ // SamUpad_I,18.49 //\ncaitanyābhāsatā buddher ātmanas tatsvarūpatā /\nsyāc cet taṃ jñānaśabdaiś ca vedaḥ śāstīti yujyate // SamUpad_I,18.50 //\nprakṛtipratyayārthau yau bhinnāv ekāśrayau yathā /\nkaroti gacchatītyādau dṛṣṭau lokaprasiddhitaḥ // SamUpad_I,18.51 //\nnānayor dvyāśrayatvaṃ tu loke dṛṣṭaṃ smṛtau tathā /\njānātyartheṣu ko hetur dvyāśrayatve nigadyatām // SamUpad_I,18.52 //\nātmābhāsas tu tiṅvācyo dhātvarthaś ca dhiyaḥ kriyā /\nubhayaṃ cāvivekena jānātīty ucyate mṛṣā // SamUpad_I,18.53 //\nna buddher avabodho 'sti nātmano vidyate kriyā /\nato nānyatarasyāpi jānātīti ca yujyate // SamUpad_I,18.54 //\nnāpy ato bhāvaśabdena jñaptir ity api yujyate /\nna hy ātmā vikriyāmātro nitya ātmetiśāsanāt // SamUpad_I,18.55 //\nna buddher buddhivācyatvaṃ karaṇaṃ na hy akartṛkam /\nnāpi jñāyata ity evaṃ karmaśabdair nirucyate // SamUpad_I,18.56 //\nna yeṣām eka evātmā nirduḥkho 'vikriyaḥ sadā /\nteṣāṃ syāc chabdavācyatvaṃ jñeyatvaṃ cātmanaḥ sadā // SamUpad_I,18.57 //\nyadāhaṃkartur ātmatvaṃ tadā śabdārthamukhyatā /\nnāśanāyādimattvāt tu śrutau tasyātmateṣyate // SamUpad_I,18.58 //\nhanta tarhi na mukhyārtho nāpi gauṇaḥ kathaṃcana /\njānātītyādiśabdasya gatir vācyā tathāpi tu // SamUpad_I,18.59 //\nśabdānām ayathārthatve vedasyāpy apramāṇatā /\nsā ca neṣṭā tato grāhyā gatir asya prasiddhitaḥ // SamUpad_I,18.60 //\nprasiddhir mūḍhalokasya yadi grāhyā nirātmatā /\nlokāyatikasiddhāntaḥ sa cāniṣṭaḥ prasajyate // SamUpad_I,18.61 //\nabhiyuktaprasiddhiś cet pūrvavad durvivekatā /\ngatiśūnyaṃ na vedo 'yaṃ pramāṇaṃ saṃvadaty uta // SamUpad_I,18.62 //\nādarśamukhasāmānyaṃ mukhasyeṣṭaṃ hi mānavaiḥ /\nmukhasya pratibimbo hi mukhākāreṇa dṛśyate // SamUpad_I,18.63 //\nyatra yasyāvabhāsas tu tayor evāvivekataḥ /\njānātīti kriyāṃ sarvo loko vakti svabhavataḥ // SamUpad_I,18.64 //\nbuddheḥ kartṛtvam adhyasya jānātīti jña ucyate /\ntathā caitanyam adhyasya jñatvaṃ buddher ihocyate // SamUpad_I,18.65 //\nsvarūpaṃ cātmano jñānaṃ nityaṃ jyotiḥ śruter yataḥ /\nna buddhyā kriyate tasmān nātmanānyena vā sadā // SamUpad_I,18.66 //\ndehe 'haṃpratyayo yadvaj jānātīti ca laukikāḥ /\nvadanti jñānakartṛtvaṃ tadvad buddhes tathātmanaḥ // SamUpad_I,18.67 //\nbauddhais tu pratyayair evaṃ kriyamāṇaiś ca cinnibhaiḥ /\nmohitāḥ kriyate jñānam ity āhus tārkikā janāḥ // SamUpad_I,18.68 //\ntasmāj jñābhāsabuddhīnām avivekāt pravartitāḥ /\njānātītyādiśabdaś ca pratyayo yā ca tatsmṛtiḥ // SamUpad_I,18.69 //\nādarśānuvidhāyitvaṃ chāyāyā asyate mukhe /\nbuddhidharmānukāritvaṃ jñābhāsasya tatheṣyate // SamUpad_I,18.70 //\nbuddhes tu pratyayās tasmād ātmābhāsena dīpitāḥ /\ngrāhakā iva bhāsante dahantīvolmukādayaḥ // SamUpad_I,18.71 //\nsvayam evāvabhāsyante grāhakāḥ svayam eva ca /\nity evaṃ grāhakāstitvaṃ pratiṣedhanti saugatāḥ // SamUpad_I,18.72 //\nyady evaṃ nānyadṛśyās te kiṃ tadvāraṇam ucyatām /\nbhāvābhāvau hi teṣāṃ yau nānyagrāhyau sadā yadi // SamUpad_I,18.73 //\nanvayī grāhakas teṣām ity etad api tatsamam /\nacititvasya tulyatvād anyasmin grāhake sati // SamUpad_I,18.74 //\nadhyakṣasya samīpe tu siddhiḥ syād iti cen matam /\nnādhyakṣe 'nupakāritvād anyatrāpi prasaṅgataḥ // SamUpad_I,18.75 //\narthī duḥkhī ca yaḥ śrotā sa tv adhyakṣo 'thavetaraḥ /\nadhyakṣasya ca duḥkhitvam arthitvaṃ ca na te matam // SamUpad_I,18.76 //\nkartādhyakṣaṃ sad asmīti naiva sadgraham arhati /\nsad evāsīti mithyoktiḥ śruter api na yujyate // SamUpad_I,18.77 //\navivicyobhayaṃ vakti śrutiś cet syād grahas tathā /\nasmadas tu vivicyaiva tvam eveti vaded yadi // SamUpad_I,18.78 //\npratyayānvayiniṣṭhatvam ukto doṣaḥ prasajyate /\ntvam ity adhyakṣaniṣṭhaś ced ahamadhyakṣayoḥ katham // SamUpad_I,18.79 //\nsaṃbandho vācya evātra yena tvam iti lakṣayet /\ndraṣṭṛdṛśyatvasaṃbandho yady adhyakṣe 'kriye katham // SamUpad_I,18.80 //\nakriyatve 'pi tādātmyam adhyakṣasya bhaved yadi /\nātmādhyakṣo mamāstīti saṃbandhāgrahaṇe na dhīḥ // SamUpad_I,18.81 //\nsaṃbandhagrahaṇaṃ śāstrād iti cen manyase na hi /\npūrvoktāḥ syus tridhā doṣā graho vā syān mameti ca // SamUpad_I,18.82 //\nadṛśir dṛśirūpeṇa bhāti buddhir yadā sadā /\npratyayā api tasyāḥ syus taptāyovisphuliṅgavat // SamUpad_I,18.83 //\nābhāsas tadabhāvaś ca dṛśeḥ sīmno na cānyathā /\nlokasya yuktitaḥ syātāṃ tadgrahaś ca tathā sati // SamUpad_I,18.84 //\nnanv evaṃ dṛśisaṃkrāntir ayaḥpiṇḍe 'gnivad bhavet /\nmukhābhāsavad ity etad ādarśe tan nirākṛtam // SamUpad_I,18.85 //\nkṛṣṇāyo rohitābhāsam ity etad dṛṣṭam ucyate /\ndṛṣṭadārṣṭāntatulyatvaṃ na tu sarvātmanā kvacit // SamUpad_I,18.86 //\ntathaiva cetanābhāsaṃ cittaṃ caitanyavad bhavet /\nmukhābhāso yathādarśa ābhāsaś codito mṛṣā // SamUpad_I,18.87 //\ncittaṃ cetanam ity etac chāstrayuktivivarjitam /\ndehasyāpi prasaṅgaḥ syāc cakṣurādes tathaiva ca // SamUpad_I,18.88 //\ntad apy astv iti cet tan na lokāyatikasaṃgateḥ /\nna ca dhīr dṛśir asmīti yady ābhāso na cetasi // SamUpad_I,18.89 //\nsad asmīti dhiyo 'bhāve vyarthaṃ syāt tat tvam asy api /\nyuṣmadasmadvivekajñe syād arthavad idaṃ vacaḥ // SamUpad_I,18.90 //\nmamedaṃpratyayau jñeyau yuṣmady eva na saṃśayaḥ /\naham ity asmadīṣṭaḥ syād ayam asmīti cobhayoḥ // SamUpad_I,18.91 //\nanyonyāpekṣayā teṣāṃ pradhānaguṇateṣyate /\nviśeṣaṇaviśeṣyatvaṃ tathā grāhyaṃ hi yuktitaḥ // SamUpad_I,18.92 //\nmamedaṃ dvayam apy etan madhyamasya viśeṣaṇam /\ndhanī gomān yathā tadvad deho 'haṃkartur eva ca // SamUpad_I,18.93 //\nbuddhyārūḍhaṃ sadā sarvaṃ sāhaṃkartrā ca sākṣiṇaḥ /\ntasmāt sarvāvabhāso jñaḥ kiṃcid apy aspṛśan sadā // SamUpad_I,18.94 //\npratilomam idaṃ sarvaṃ yathoktaṃ lokabuddhitaḥ /\navivekadhiyām asti nāsti sarvaṃ vivekinām // SamUpad_I,18.95 //\nanvayavyatirekau hi padārthasya padasya ca /\nsyād etad aham ity atra yuktir evāvadhāraṇe // SamUpad_I,18.96 //\nnādrākṣam aham iti asmin suṣupte 'nyan manāg api /\nna vārayati dṛṣṭiṃ svāṃ pratyayaṃ tu niṣedhati // SamUpad_I,18.97 //\nsvayaṃjyotir na hi draṣṭur ity evaṃ saṃvido 'stitām /\nkauṭasthyaṃ ca tathā tasyāḥ pratyayasya ca luptatām /\nsvayam evābravīc chāstraṃ pratyayāvagatī pṛthak // SamUpad_I,18.98 //\nevaṃ vijñātavākyārthe śrutilokaprasiddhitaḥ /\nśrutis tat tvam asīty āha śrotur mohāpanuttaye // SamUpad_I,18.99 //\nbrahmā dāśarather yadvad uktyaivāpānudat tamaḥ /\ntasya viṣṇutvasaṃbodhe na yatnāntaram ūcivān // SamUpad_I,18.100 //\nahaṃśabdasya yā niṣṭhā jyotiṣi pratyagātmani /\nsaivoktā sad asīty evaṃ phalaṃ tatra vimuktatā // SamUpad_I,18.101 //\nśrutamātre na cet tat syāt kāryaṃ tatra bhaved dhruvam /\nvyavahārāt purāpīṣṭaḥ sadbhāvaḥ svayam ātmanaḥ // SamUpad_I,18.102 //\naśanāyādinirmuktyai tatkālā jāyate pramā /\ntattvamasyādivākyārthe triṣu kāleṣv asaṃśayaḥ // SamUpad_I,18.103 //\npratibandhavihīnatvāt svayaṃ cānubhavātmanaḥ /\njāyetaiva pramā tatra svātmany eva na saṃśayaḥ // SamUpad_I,18.104 //\nkiṃ sad evāham asmīti kiṃ vānyat pratipadyate /\nsad eva ced ahaṃśabdaḥ satā mukhyārtha iṣyatām // SamUpad_I,18.105 //\nanyac cet sadahaṃgrāhapratipattir mṛṣaiva sā /\ntasmān mukhyagrahe nāsti vāraṇāvagater iha // SamUpad_I,18.106 //\npratyayī pratyayaś caiva yadābhāsau tadarthatā /\ntayor acitimattvāc ca caitanye kalpyate phalam // SamUpad_I,18.107 //\nkūṭasthe 'pi phalaṃ yogyaṃ rājanīva jayādikam /\ntadanātmatvahetubhyāṃ kriyāyāḥ pratyayasya ca // SamUpad_I,18.108 //\nādarśas tu yadābhāso mukhākāraḥ sa eva saḥ /\nyathaivaṃ pratyayādarśo yadābhāsas tadā hy aham // SamUpad_I,18.109 //\nity evaṃ pratipattiḥ syāt sad asmīti ca nānyathā /\ntat tvam ity upadeśo 'pi dvārābhāvād anarthakaḥ // SamUpad_I,18.110 //\nśrotuḥ syād upadeśaś ced arthavattvaṃ tathā bhavet /\nadhyakṣasya na ced iṣṭaṃ śrotṛtvaṃ kasya tad bhavet // SamUpad_I,18.111 //\nadhyakṣasya samīpe buddher eveti cen matam /\nna tatkṛtopakāro 'sti kāṣṭhād yadvan na kalpyate // SamUpad_I,18.112 //\nbuddhau cet tatkṛtaḥ kaścin nanv evaṃ pariṇāmitā /\nābhāse 'pi ca ko doṣaḥ sati śrutyādyanugrahe // SamUpad_I,18.113 //\nābhāse pariṇāmaś cen na rajjvādinibhatvavat /\nsarpādeś ca tathāvocam ādarśe ca mukhatvavat // SamUpad_I,18.114 //\nnātmābhāsatvasiddhiś ced ātmano grahaṇāt pṛthak /\nmukhādes tu pṛthaksiddhir iha tv anyonyasaṃśrayaḥ // SamUpad_I,18.115 //\nadhyakṣasya pṛthaksiddhāv ābhāsasya tadīyatā /\nābhāsasya tadīyatve hy adhyakṣavyatiriktatā // SamUpad_I,18.116 //\nnaivaṃ svapne pṛthaksiddheḥ pratyayasya dṛśes tathā /\nrathādes tatra śūnyatvāt pratyayasyātmanā grahaḥ // SamUpad_I,18.117 //\navagatyā hi saṃvyāptaḥ pratyayo viṣayākṛtiḥ /\njāyate sa yadākāraḥ sa bāhyo viṣayo mataḥ // SamUpad_I,18.118 //\nkarmepsitatamatvāt sa tadvān kārye niyujyate /\nākāro yatra cārpyeta karaṇaṃ tad ihocyate // SamUpad_I,18.119 //\nyadābhāsena saṃvyāptaḥ sa jñāteti nigadyate /\ntrayam etad vivicyātra yo jānāti sa ātmavit // SamUpad_I,18.120 //\nsamyaksaṃśayamithyoktāḥ pratyayā vyabhicāriṇaḥ /\nekaivāvagatis teṣu bhedas tu pratyayārpitaḥ // SamUpad_I,18.121 //\nādhibhedād yathā bhedo maṇer avagates tathā /\naśuddhiḥ pariṇāmaś ca sarvaṃ pratyayasaṃśrayāt // SamUpad_I,18.122 //\nprathanaṃ grahaṇaṃ siddhiḥ pratyayānām ihānyataḥ /\nāparokṣyāt tad evoktam anumānaṃ pradīpavat // SamUpad_I,18.123 //\nkim ajñaṃ grāhayet kaścit pramāṇena tu kenacit /\nvinaiva tu pramāṇena nivṛttyānyasya śeṣataḥ // SamUpad_I,18.124 //\nśabdenaiva pramāṇena nivṛttiś ced ihocyate /\nadhyakṣasyāprasiddhatvāc chūnyataiva prasajyate // SamUpad_I,18.125 //\ncetanas tvaṃ kathaṃ deha iti cen nāprasiddhitaḥ /\ncetanasyānyatāsiddhāv evaṃ syād anyahānataḥ // SamUpad_I,18.126 //\nadhyakṣaḥ svayam asty eva cetanasyāparokṣataḥ /\ntulya evaṃ prabodhaḥ syād ajñasyāsattvavādinā // SamUpad_I,18.127 //\naham ajñāsiṣaṃ cedam iti lokasmṛter iha /\nkaraṇaṃ karma kartā ca siddhās tv ekakṣaṇe kila // SamUpad_I,18.128 //\nprāmāṇye 'pi smṛteḥ śaighryād yaugapadyaṃ vibhāvyate /\nkrameṇa grahaṇaṃ pūrvaṃ smṛteḥ paścāt tathaiva ca // SamUpad_I,18.129 //\najñāsiṣam idaṃ māṃ cety apekṣā jāyate dhruvam /\nviśeṣo 'pekṣyate yatra tatra naivaikakālatā // SamUpad_I,18.130 //\nātmano grahaṇe cāpi trayāṇām iha saṃbhavāt /\nātmany āsaktakartṛtvaṃ na syāt karaṇakarmaṇoḥ // SamUpad_I,18.131 //\nvyāptum iṣṭaṃ ca yat kartuḥ kriyayā karma tat smṛtam /\nato hi kartṛtantratvaṃ tasyeṣṭaṃ nānyatantratā // SamUpad_I,18.132 //\nśabdād vānumiter vāpi pramāṇād vā tato 'nyataḥ /\nsiddhiḥ sarvapadārthānāṃ syād ajñaṃ prati nānyathā // SamUpad_I,18.133 //\nadhyakṣasyāpi siddhiḥ syāt pramāṇena vinaiva vā /\nvinā svasya prasiddhis tu nājñaṃ praty upayujyate // SamUpad_I,18.134 //\ntasyaivājñatvam iṣṭaṃ cej jñātatve 'nyā mitir bhavet /\nanyasyaivājñatāyāṃ ca tadvijñāne dhruvā bhavet // SamUpad_I,18.135 //\njñātatā svātmalābho vā siddhiḥ syād anyad eva vā /\njñātatve 'nantaroktau tvaṃ pakṣau saṃsmartum arhasi // SamUpad_I,18.136 //\nsiddhiḥ syāt svātmalābhaś ced yatnas tatra nirarthakaḥ /\nsarvalokaprasiddhatvāt svahetubhyas tu vastunaḥ // SamUpad_I,18.137 //\njñānajñeyādivāde 'taḥ siddhir jñātatvam ucyate /\nadhyakṣādhyakṣyayoḥ siddhir jñeyatvaṃ nātmalābhatā // SamUpad_I,18.138 //\nspaṣṭatvaṃ karmakartrādeḥ siddhatā yadi kalpyate /\nspaṣṭatāspaṣṭate syātām anyasyaiva na cātmanaḥ // SamUpad_I,18.139 //\nadraṣṭur naiva cāndhasya spaṣṭībhāvo ghaṭasya tu /\nkartrādeḥ spaṣṭateṣṭā ced draṣṭṛtādhyakṣakartṛkā // SamUpad_I,18.140 //\nanubhūteḥ kim antasmin syāt tavāpekṣayā vada /\nanubhavitarīṣṭā syāt so 'py anubhūtir eva naḥ // SamUpad_I,18.141 //\n"abhinno 'pi hi buddhyātmā viparyāsitadarśanaiḥ /\ngrāhyagrāhakasaṃvittibhedavān iva lakṣyate" // SamUpad_I,18.142 //\n[bhūtir yeṣāṃ kriyā saiva kārakaṃ saiva cocyate / ]\nsattvaṃ nāśitvam asyāś cet sakartṛtvaṃ tatheṣyatām /\nna kaścic ceṣyate dharma iti cet pakṣahānatā // SamUpad_I,18.143 //\nnanv astitvādayo dharmā nāstitvādinivṛttayaḥ /\nna bhūtes tarhi nāśitvaṃ svālakṣaṇyaṃ hi te // SamUpad_I,18.144 //\nsvalakṣaṇāvadhir nāśo nāśo 'nāśanivṛttitā /\nagor asattvaṃ gotvaṃ te na tu tad goḥ svalakṣaṇam // SamUpad_I,18.145 //\nkṣaṇavācyo 'pi yo 'rthaḥ syāt so 'py anyābhāva eva te /\nbhedābhāve 'py abhāvasya bhedo nāmabhir iṣyate // SamUpad_I,18.146 //\nnāmabhedair anekatvam ekasya syāt kathaṃ tava /\napoho yadi bhinnānāṃ vṛttis tasya kathaṃ gavi // SamUpad_I,18.147 //\nnābhāvā bhedakāḥ sarve viśeṣā vā kadācana /\nnāmajātyādayo yadvat saṃvidas te 'viśeṣataḥ // SamUpad_I,18.148 //\npratyakṣam anumānaṃ vā vyavahāre yadīcchasi /\nkriyākārakabhedais tad abhyupeyaṃ dhruvaṃ bhavet // SamUpad_I,18.149 //\ntasmān nīlaṃ tathā pītaṃ ghaṭādir vā viśeṣaṇam /\nsaṃvidas tad upetyaṃ syād yena cāpy anubhūyate // SamUpad_I,18.150 //\nrūpādīnāṃ yathānyaḥ syād grāhyatvād grāhakas tathā /\npratyayasya tathānyaṃ syād vyañjakatvāc ca dīpavat // SamUpad_I,18.151 //\nadhyakṣasya dṛśeḥ kīdṛk saṃbandhaḥ saṃbhaviṣyati /\nadhyakṣyeṇa tu dṛśyena muktvānyo draṣṭṛdṛśyatām // SamUpad_I,18.152 //\nadhyakṣeṇa kṛtā dṛṣṭir dṛśyaṃ vyāpnoty athāpi vā /\nnityādhyakṣakṛtaḥ kaścid upakāro bhaved dhiyām // SamUpad_I,18.153 //\nsa coktas tannibhatvaṃ prāk saṃvyāptiś ca ghaṭādiṣu /\nyathālokādisaṃvyāptir vyañjakatvād dhiyas tathā // SamUpad_I,18.154 //\nālokastho ghaṭo yadvad buddhyārūḍho bhavet tathā /\ndhīvyāptiḥ syād ghaṭāroho dhiyo vyāptau kramo bhavet // SamUpad_I,18.155 //\npūrvaṃ syāt pratyayavyāptis tato 'nugraha ātmanaḥ /\nkṛtsnādhyakṣasya so 'yuktaḥ kālākāśādivat kramaḥ // SamUpad_I,18.156 //\nviṣayagrahaṇaṃ yasya kāraṇāpekṣayā bhavet /\nsaty eva grāhyaśeṣe ca pariṇāmī sa cittavat // SamUpad_I,18.157 //\nadhyakṣo 'ham iti jñānaṃ buddher eva viniścayaḥ /\nnādhyakṣasyāviśeṣatvān na tasyāsti paro yataḥ // SamUpad_I,18.158 //\nkartrā ced aham ity evam anubhūyeta muktatā /\nsukhaduḥkhavinirmoko nāhaṃkartari yujyate // SamUpad_I,18.159 //\ndehādāv abhimānottho duḥkhīti pratyayo dhruvam /\nkuṇḍalipratyayo yadvat pratyagātmābhimāninā // SamUpad_I,18.160 //\nbādhyate pratyayeneha vivekenāvivekavān /\nviparyaye 'sadantaṃ syāt pramāṇasyāpramāṇataḥ // SamUpad_I,18.161 //\ndāhacchedavināśeṣu duḥkhitvaṃ nānyathātmanaḥ /\nnaiva hy anyasya dāhādāv anyo duḥkhī bhavet kvacit // SamUpad_I,18.162 //\nasparśatvād adehatvān nāhaṃ dāhyo yataḥ sadā /\ntasmān mithyābhimānotthaṃ mṛte putre mṛtir yathā // SamUpad_I,18.163 //\nkuṇḍaly aham iti hy etad bādhyetaiva vivekinā /\nduḥkhīti pratyayas tadvat kevalāhaṃdhiyā sadā // SamUpad_I,18.164 //\nsiddhe suḥkhitva iṣṭaṃ syāt taccaktitvaṃ sadātmanaḥ /\nmithyābhimānato duḥkhī tenārthāpādanakṣayaḥ // SamUpad_I,18.165 //\nasparśo 'pi yathā sparśam acalaś calanādi ca /\navivekāt tathā duḥkhaṃ mānasaṃ cātmanīkṣate // SamUpad_I,18.166 //\nvivekātmadhiyā duḥkhaṃ nudyate calanādivat /\navivekasvabhāvena mano gacchaty anicchataḥ // SamUpad_I,18.167 //\ntadānudṛśyate duḥkhaṃ naiścalye naiva tasya tat /\npratyagātmani tasmāt tad duḥkhaṃ naivopapadyate // SamUpad_I,18.168 //\ntvaṃsatos tulyanīḍatvān nīlāśvavad idaṃ bhavet /\nnirduḥkhavācinā yogāt tvaṃśabdasya tadarthatā // SamUpad_I,18.169 //\npratyagātmābhidhānena tacchabdasya yutes tathā /\ndaśamas tvam asīty evaṃ vākyaṃ syāt pratyagātmani // SamUpad_I,18.170 //\nsvārthasya hy aprahāṇena viśiṣṭārthasamarpakau /\npratyagātmāvagatyantau nānyo 'rtho 'rthād virodhy ataḥ // SamUpad_I,18.171 //\nnavabuddhyapahārād dhi svātmānaṃ daśapūraṇam /\napaśyañ jñātum evecchet svam ātmānaṃ janas tathā // SamUpad_I,18.172 //\navidyābaddhacakṣuṣṭvāt kāmāpahṛtadhīḥ sadā /\nviviktaṃ dṛśim ātmānaṃ nekṣate daśamaṃ yathā // SamUpad_I,18.173 //\ndaśamas tvam asīty evaṃ tattvamasyādivākyataḥ /\nsvam ātmānaṃ vijānāti kṛtsnāntaḥkaraṇekṣaṇam // SamUpad_I,18.174 //\nidaṃ pūrvam idaṃ paścāt padaṃ vākye bhaved iti /\nniyamo naiva vede 'sti padasāṃgatyam arthataḥ // SamUpad_I,18.175 //\nvākye hi śrūyamāṇānāṃ padānām arthasaṃsmṛtiḥ /\nanvayavyatirekābhyāṃ tato vākyārthabodhanam // SamUpad_I,18.176 //\nyadā nityeṣu vākyeṣu padārthas tu vivicyate /\nvākyārthajñānasaṃkrāntyai tadā praśno na yujyate // SamUpad_I,18.177 //\nanvayavyatirekoktiḥ padārthasmaraṇāya tu /\nsmṛtyabhāve na vākyārtho jñātuṃ śakyo bi kenacit // SamUpad_I,18.178 //\ntattvamasyādivākyeṣu tvaṃpadārthāvivekataḥ /\nvyajyate naiva vākyārtho nityamukto 'ham ity ataḥ // SamUpad_I,18.179 //\nanvayavyatirekoktis tadvivekāya nānyathā /\ntvaṃpadārthaviveke hi pāṇāv arpitavilvavat // SamUpad_I,18.180 //\nvākyārtho vyajyate caivaṃ kevalo 'haṃpadārthataḥ /\nduḥkhīty etadapohena pratyagātmaviniścayāt // SamUpad_I,18.181 //\ntatraivaṃ saṃbhavaty arthe śrutahānāśrutārthadhīḥ /\nnaivaṃ kalpayituṃ yuktā padavākyārthakovidaiḥ // SamUpad_I,18.182 //\npratyakṣādīni bādheran kṛṣṇalādiṣu pākavat /\nakṣajādinibhair etaiḥ kathaṃ syād vākyabādhanam // SamUpad_I,18.183 //\nduḥkhy asmīti sati jñāne nirduḥkhīti na jāyate /\npratyakṣādinibhatve 'pi vākyān na vyabhicārataḥ // SamUpad_I,18.184 //\nsvapne duḥkhy aham adyāsaṃ dāhacchedādihetutaḥ /\ntatkālabhāvibhir vākyair na bādhaḥ kriyate yadi // SamUpad_I,18.185 //\nsamāptes tarhi duḥkhasya prāk ca tadbādha iṣyatām /\nna hi duḥkhasya saṃtāno bhrānter vā dṛśyate kvacit // SamUpad_I,18.186 //\npratyagātmana ātmatvaṃ duḥkhy asmīty asya bādhayā /\ndaśamaṃ navam asyeva veda ced aviruddhatā // SamUpad_I,18.187 //\nnityamuktatvavijñānaṃ vākyād bhavati nānyataḥ /\nvākyārthasyāpi vijñānaṃ padārthasmṛtipūrvakam // SamUpad_I,18.188 //\nanvayavyatirekābhyāṃ padārthaḥ smaryate dhruvam /\nevaṃ nirduḥkham ātmānam akriyaṃ pratipadyate // SamUpad_I,18.189 //\nsad evetyādivākyebhyaḥ pramā sphuṭatarā bhavet /\ndaśamas tvam asīty asmād yathaivaṃ pratyagātmani // SamUpad_I,18.190 //\nprabodhena yathā svāpnaṃ sarvaṃ duḥkhaṃ nivartate /\npratyagātmadhiyā tadvad duḥkhitvaṃ sarvadātmanaḥ // SamUpad_I,18.191 //\nkṛṣṇalādau pramājanma tadanyārthāmṛdutvataḥ /\ntattvamasyādivākyeṣu na tv evam avirodhataḥ // SamUpad_I,18.192 //\nvākye tat tvam asīty asmiñ jñātārthaṃ tadasidvayam /\ntvamarthasmṛtyasāhāyyād vākyaṃ notpādayet pramām // SamUpad_I,18.193 //\ntattvamos tulyanīḍārtham asīty etat padaṃ bhavet /\ntacchabdaḥ pratyagātmārthas tacchabdārthas tvamas tathā // SamUpad_I,18.194 //\nduḥkhitvāpratyagātmatvaṃ vārayetām ubhāv api /\nevaṃ ca netinetyarthaṃ gamayetāṃ parasparam // SamUpad_I,18.195 //\nevaṃ tat tvam asīty asya gamyamāne phale katham /\napramāṇatvam asyoktvā kriyāpekṣatvam ucyate // SamUpad_I,18.196 //\ntasmād ādyantamadhyeṣu kurv ity etad virodhy ataḥ /\nna kalpyam aśrutatvāc ca śrutatyāgo 'py anarthakaḥ // SamUpad_I,18.197 //\nyathānubhūyate tṛptir bhujer vākyān na gamyate /\nvākyasya vidhṛtis tadvad gośakṛtpāyasīkriyā // SamUpad_I,18.198 //\nsatyam evam anātmārthe vākyāt pārokṣyabodhanam /\npratyagātmani na tv evaṃ saṃkhyāprāptivad adhruvam // SamUpad_I,18.199 //\nsvapramāṇaka iṣyatām /\nnivṛttāv ahamaḥ siddhaḥ svātmano 'nubhavaś ca naḥ // SamUpad_I,18.200 //\nbuddhīnāṃ viṣayo duḥkhaṃ tā yasya viṣayā matāḥ /\nkuto 'sya duḥkhasaṃbandho dṛśeḥ syāt pratyagātmanaḥ // SamUpad_I,18.201 //\ndṛśir evānubhūyeta svenaivānubhavātmanā /\ntadābhāsatayā janma dhiyo 'syānubhavaḥ smṛtaḥ // SamUpad_I,18.202 //\naśanāyādinirmuktaḥ siddho mokṣas tvam eva saḥ /\nśrotavyādi tavety etad viruddhaṃ katham ucyate // SamUpad_I,18.203 //\nsetsyatīty eva cet tat syāc chravaṇādi tadā bhavet /\nmokṣasyānityataivaṃ syād virodhy evānyathā vacaḥ // SamUpad_I,18.204 //\nśrotṛśrotavyayor bhedo yadīṣṭaḥ syād bhaved idam /\niṣṭārthakopa evaṃ syān na yuktaṃ sarvathā vacaḥ // SamUpad_I,18.205 //\nsiddho mokṣo 'ham ity evaṃ jñātvātmānaṃ bhaved yadi /\ncikīrṣur yaḥ sa mūḍhātmā śāstraṃ codghāṭayaty api // SamUpad_I,18.206 //\nna hi siddhasya kartavyaṃ sakāryasya na siddhatā /\nubhayālambanaṃ kurvann ātmānaṃ vañcayaty asau // SamUpad_I,18.207 //\nsiddho mokṣas tvam ity etad vastumātraṃ pradarśyate /\nśrotus tathātvavijñāne pravṛttiḥ syāt kathaṃ tv iti // SamUpad_I,18.208 //\nkartā duḥkhy aham asmīti pratyakṣeṇānubhūyate /\nkartā duḥkhī ca mā bhūvam iti yatno bhavet tataḥ // SamUpad_I,18.209 //\ntadvijñānāya yuktyādi kartavyaṃ śrutir abravīt /\nkartṛtvādyanuvādena siddhatvānubhavāya tu // SamUpad_I,18.210 //\nnirduḥkho niṣkriyo 'kāmaḥ siddho mokṣo 'ham ity api /\ngṛhītvaiva viruddhārtham ādadhyāt katham eva saḥ // SamUpad_I,18.211 //\nsakāmaḥ sakriyo 'siddha iti me 'nubhavaḥ katham /\nato me viparītasya tad bhavān vaktum arhati // SamUpad_I,18.212 //\nihaiva ghaṭate praśno na muktatvānubhūtaye /\npramāṇena virodhī yaḥ so 'trārthaḥ praśnam arhati // SamUpad_I,18.213 //\nahaṃ nirmukta ity eṣa sad asīty anyamānajaḥ /\npratyakṣābhāsajanyatvād duḥkhitvaṃ praśnam arhati // SamUpad_I,18.214 //\npṛṣṭam ākāṅkṣitaṃ vācyaṃ duḥkhābhāvam abhīpsitam /\nkathaṃ hīdaṃ nivarteta duḥkhaṃ sarvātmanā mama // SamUpad_I,18.215 //\niti praśnānurūpaṃ yad vācyaṃ duḥkhanivartakam /\nśruteḥ svātmani nāśaṅkā prāmāṇye sati vidyate // SamUpad_I,18.216 //\ntasmād ātmavimuktatvaṃ pratyāyayati tadvacaḥ /\nvaktavyaṃ tu tathārthaṃ syād virodhe 'sati kenacit // SamUpad_I,18.217 //\nito 'nyo 'nubhavaḥ kaścid ātmano nopapadyate /\navijñātaṃ vijānatāṃ vijñātāram iti śruteḥ // SamUpad_I,18.218 //\ntvaṃpadārthavivekāya saṃnyāsaḥ sarvakarmaṇām /\nsādhanatvaṃ vrajaty eva śānto dāntādiśāsanāt // SamUpad_I,18.219 //\ntvamarthaṃ pratyagātmānaṃ paśyed ātmānam ātmani /\nvākyārthaṃ tata ātmānaṃ sarvaṃ paśyati kevalam // SamUpad_I,18.220 //\nsarvam ātmeti vākyārthe vijñāte 'sya pramāṇataḥ /\nasattve hy anyamānasya vidhis taṃ yojayet katham // SamUpad_I,18.221 //\ntasmād vākyārthavijñānān nordhvaṃ karmavidhir bhavet /\nna hi brahmāsmi karteti viruddhe bhavato dhiyau // SamUpad_I,18.222 //\nbrahmāsmīti hi vidyeyaṃ naiva karteti bādhyate /\nsakāmo baddha ity evaṃ pramāṇābhāsajātayā // SamUpad_I,18.223 //\nśāstrād brahmāsmi nānyo 'ham iti buddhir bhaved dṛḍhā /\nyadāyuktā tadaivaṃ dhīr yathā dehātmadhīr iti // SamUpad_I,18.224 //\nsabhayād abhayaṃ prāptas tadarthaṃ yatate ca yaḥ /\nsa punaḥ sabhayaṃ gantuṃ svatantraś cen na hīcchati // SamUpad_I,18.225 //\nyatheṣṭācaraṇaprāptiḥ saṃnyāsādividhau kutaḥ /\npadārthājñānabuddhasya vākyārthānubhavārthinaḥ // SamUpad_I,18.226 //\nataḥ sarvam idaṃ siddhaṃ yat prāg asmābhir īritam // SamUpad_I,18.227 //\nyo hi yasmād viraktaḥ syān nāsau tasmai pravartate /\nlokatrayād viraktatvān mumukṣuḥ kim itīhate // SamUpad_I,18.228 //\nkṣudhayā pīḍyamāno 'pi na viṣaṃ hy attum icchati /\nmiṣṭānnadhvastatṛḍ jānan nāmūḍhas taj jighatsati // SamUpad_I,18.229 //\nvedāntavākyapuṣpebhyo jñānāmṛtamadhūttamam /\nujjahārālivad yo nas tasmai sadgurave namaḥ // SamUpad_I,18.230 //\niti tattvamasiprakaraṇam // SamUpad_I,18 //\nprayujya tṛṣṇājvaranāśakāraṇaṃ cikitsitaṃ jñānavirāgabheṣajam /\nna yāti kāmajvarasannipātajāṃ śarīramālāśatayogaduḥkhitām // SamUpad_I,19.1 //\nahaṃ mameti tvam anartham īhase parārtham icchanti tavānya īhitam /\nna te 'rthabodho na hi me 'sti cārthitā tataś ca yuktaḥ śama eva te manaḥ // SamUpad_I,19.2 //\nyato na cānyaḥ paramāt sanātanāt sadaiva tṛpto 'ham ato na me 'rthitā /\nsadaiva muktaś ca na kāmaye hitaṃ yatasva cetaḥ praśamāya te 'dhikam // SamUpad_I,19.3 //\nṣaḍūrmimālābhyativṛtta eva yaḥ sa eva cātmā jagataś ca naḥ śruteḥ /\npramāṇataś cāpi mayā pravedyate mudhaiva tasmāc ca manas tavehitam // SamUpad_I,19.4 //\ntvayi praśānte na hi sāsti bhedadhīr yato jagan moham upaiti māyayā /\ngraho hi māyāprabhavasya kāraṇaṃ grahād vimoke na hi sāsti kasyacit // SamUpad_I,19.5 //\nna me 'sti mohas tava ceṣṭitena hi prabuddhatattvas tv asito hy avikriyaḥ /\nna pūrvatattvottarabhedatā hi no vṛthaiva tasmāc ca manas tavehitam // SamUpad_I,19.6 //\nyataś ca nityo 'ham ato na cānyathā vikārayoge hi bhaved anityatā /\nsadā prabhāto 'ham ato hi cādvayo vikalpitaṃ cāpy asad ity avasthitam // SamUpad_I,19.7 //\nabhāvarūpaṃ tvam asīha he mano nirīkṣyamāṇe na hi yuktito 'stitā /\nsato hy anāśād asato 'py ajanmato dvayaṃ ca te 'tas tava nāstiteṣyate // SamUpad_I,19.8 //\ndraṣṭā ca dṛśyaṃ ca tathā ca darśanaṃ bhramaḥ sa sarvas tava kalpito hi saḥ /\ndṛśeś ca bhinnaṃ na hi dṛśyam īkṣyate svapan vibodhe ca tathā na bhidyate // SamUpad_I,19.9 //\nvikalpanā cāpi tathādvayā bhaved avastuyogāt tad alātacakravat /\nna śaktibhedo 'sti yato na cātmanāṃ tato 'dvayatvaṃ śrutito 'vasīyate // SamUpad_I,19.10 //\nmithaś ca bhinnā yadi te hi cetanāḥ kṣayas tu teṣāṃ parimāṇayogataḥ /\ndhruvo bhaved bhedavatāṃ hi dṛṣṭato jagatkṣayaś cāpi samastamokṣataḥ // SamUpad_I,19.11 //\nna me 'sti kaścin na ca so 'smi kasyacid yato 'dvayo 'haṃ na hi cāsti kalpitam /\nakalpitaś cāsmi purā prasiddhito vikalpanāyā dvayam eva kalpitam // SamUpad_I,19.12 //\nvikalpanā cāpy abhave na vidyate sad anyad ity evam ato na nāstitā /\nyataḥ pravṛttā tava cāpi kalpanā purā prasiddher na ca tad vikalpitam // SamUpad_I,19.13 //\nasad dvayaṃ te 'pi hi yad yad īkṣyate na dṛṣṭam ity eva na caiva nāstitā /\nyataḥ pravṛttā sadasadvikalpanā vicāravac cāpi tathādvayaṃ ca sat // SamUpad_I,19.14 //\nsad abhyupetaṃ bhavatopakalpitaṃ vicārahetor yadi tasya nāstitā /\nvicārahānāc ca tathaiva saṃsthitaṃ na cet tad iṣṭaṃ nitarāṃ sad iṣyate // SamUpad_I,19.15 //\nasatsamaṃ caiva sad ity apīti ced anarthavattvāt kharaśṛṅgatulyataḥ /\nanarthavattvaṃ tv asati hy akāraṇaṃ na caiva tasmān na viparyaye 'nyathā // SamUpad_I,19.16 //\nasiddhataś cāpi vicārakāraṇād dvayaṃ ca tasmāt prasṛtaṃ hi māyayā /\nśruteḥ smṛteś cāpi tathā hi yuktitaḥ prasiddhyatītthaṃ na tu yujyate 'nyathā // SamUpad_I,19.17 //\nvikalpanāc cāpi vidharmakaṃ śruteḥ purā prasiddheś ca vikalpato 'dvayam /\nna ceti netīti tathā vikalpitaṃ niṣidhyate 'trāpy avaśeṣasiddhaye // SamUpad_I,19.18 //\nakalpite 'py evam ajādvayākṣare vikalpayantaḥ sad asac ca janmabhiḥ /\nsvacittamāyāprabhavaṃ ca te bhavaṃ jarāṃ ca mṛtyuṃ ca niyānti saṃtatam // SamUpad_I,19.19 //\nbhavābhavatvaṃ tu na ced avasthitir na tasya cānyas tv iti janma nānyathā /\nsato hy asattvād asataś ca sattvato na ca kriyā kārakam ity ato 'py ajam // SamUpad_I,19.20 //\nakurvad iṣṭaṃ yadi vāsya kārakaṃ na kiṃcid anyan nanu nāsty akārakam /\nsato 'viśeṣād asataś ca saccyutau tulāntayor yadvad aniścayān na hi // SamUpad_I,19.21 //\nna cet sa iṣṭaḥ sadasadviparyayaḥ kathaṃ bhavaḥ syāt sadasadvyavasthitau /\nvibhaktam etad dvayam apy avasthitaṃ na janma tasmāc ca mano hi kasyacit // SamUpad_I,19.22 //\nathābhyupetyāpi bhavaṃ tavecchato bravīmi nārthas tava ceṣṭitena me /\nna hānavṛddhī na yataḥ svato 'sato bhavo 'nyato vā yadi vāstitā tayoḥ // SamUpad_I,19.23 //\ndhruvā hy anityāś ca na cānyayogino mithaś ca kāryaṃ na ca teṣu yujyate /\nato na kasyāpi hi kiṃcid iṣyate svayaṃ hi tattvaṃ na niruktigocaram // SamUpad_I,19.24 //\nsamaṃ tu tasmāt satataṃ vibhātavad dvayād vimuktaṃ sadasadvikalpitāt /\nnirīkṣya yuktyā śrutitaś ca buddhimān aśeṣanirvāṇam upaiti dīpavat // SamUpad_I,19.25 //\navedyam ekaṃ yad ananyavedināṃ kutārkikāṇāṃ ca suvedyam anyathā /\nnirīkṣya cetthaṃ tv aguṇagraho 'guṇaṃ na yāti mohaṃ grahadoṣamuktitaḥ // SamUpad_I,19.26 //\nato 'nyathā na grahanāśa iṣyate vimohabuddher graha eva kāraṇam /\ngraho 'py ahetur hy analas tv anindhano yathā praśāntiṃ paramāṃ tathā vrajet // SamUpad_I,19.27 //\nvimathya vedodadhitaḥ samuddhṛtaṃ surair mahābdhes tu yathā mahātmabhiḥ /\ntathāmṛtaṃ jñānam idaṃ hi yaiḥ purā namo gurubhyaḥ param īkṣitaṃ ca yaiḥ // SamUpad_I,19.28 //\niti jvaranāśaprakaraṇam // SamUpad_I,19 //\natha mokṣasādhanopadeśavidhiṃ vyākhyāsyāmo mumukṣūṇāṃ śraddadhānānām arthinām arthāya // SamUpad_II,1.1 //\ntad idaṃ mokṣasādhanaṃ jñānaṃ sādhanasādhyād anityāt sarvasmād viraktāya tyaktaputravittalokaiṣaṇāya pratipannaparamahaṃsapārivrājyāya śamadamadayādiyuktāya śāstraprasiddhaśiṣyaguṇasampannāya śucaye brāhmaṇāya vidhivad upasannāya śiṣyāya jātikarmavṛttavidyābhijanaiḥ parīkṣitāya brūyat punaḥ punar yāvad grahaṇaṃ dṛḍhībhavati // SamUpad_II,1.2 //\nśrutiś ca -- "parīkṣya ... tattvato brahmavidyām" iti / dṛḍhagṛhītā hi vidyātmanaḥ śreyase santatyai ca bhavati / vidyāsantatiś ca prāṇyanugrahāya bhavati naur iva nadīṃ titīrṣoḥ / śāstraṃ ca -- "yady apy asmā imām adbhiḥ parigṛhītāṃ dhanasya pūrṇāṃ dadyād etad eva tato bhūyaḥ" iti / anyathā ca jñānaprāptyabhāvāt -- "ācāryavān puruṣo veda", "ācāryād dhaiva vidyā viditā [sādhiṣṭhaṃ prāpat]", "ācāryaḥ plāvayitā tasya [samyag]jñānaṃ plava ihocyate" ityādiśrutibhyaḥ smṛtibhyaś ca // SamUpad_II,1.3 //\nśiṣyasya jñānāgrahaṇaṃ ca liṅgair buddhvā tadagrahaṇahetūn adharmalaukikapramādanityānitya[vastu]vivekaviṣayāsaṃjātadṛḍhapūrvaśrutatvalokacintāvekṣaṇajātyādyabhimānādīṃs tatpratipakṣaiḥ śrutismṛtivihitair apanayed akrodhādibhir ahiṃsādibhiś ca yamair jñānāviruddhaiś ca niyamaiḥ // SamUpad_II,1.4 //\namānitvādiguṇaṃ ca jñānopāyaṃ samyag grāhayet // SamUpad_II,1.5 //\nācāryaś cohāpohagrahaṇadhāraṇaśamadamadayānugrahādisampanno labdhāgamo dṛṣṭādṛṣṭabhogeṣv anāsaktas tyaktasarvakarmasādhano brahmavid brahmaṇi sthito 'bhinnavṛtto dambhadarpakuhakaśāṭhyamāyāmātsaryānṛtāhaṃkāramamatvādidoṣavarjitaḥ kevalaparānugrahaprayojano vidyopayogārthī pūrvam upadiśet -- "sad eva somyedam agra āsīd ekam evādvitīyam", "yatra nānyat paśyati", "ātmaivedaṃ sarvam", brahmaivedaṃ sarvam", "ātmā vā idam eka evāgra āsīt", "sarvaṃ khalv idaṃ brahma" ity[ādyāḥ] ātmaikatvapratipādanaparāḥ śrutiḥ // SamUpad_II,1.6 //\nupadiśya ca grāhayed brahmaṇo lakṣaṇam -- "ya ātmāpahatapāpmā", "yat sākṣād aparokṣād brahma", "yo 'śanāyāpipāse", "neti neti", "asthūlam anaṇu", "sa eṣa neti neti", "adṛṣṭaṃ draṣṭṛ", "vijñānam ānandam", "satyaṃ jñānam anantam", "adṛśye 'nātmye", "sa vā eṣaḥ", "aprāṇo hy amanāḥ", "sabāhyābhyantaro hy ajaḥ", "vijñānaghana eva", "anantaram abāhyam", "anyad eva tad viditād atho aviditāt", "ākāśo vai nāma" ityādiśrutibhiḥ // SamUpad_II,1.7 //\nsmṛtibhiś ca -- "na jāyate mriyate vā", "nādatte kasyacit pāpam", "yathākāśasthito nityam", "kṣetrajñāṃ cāpi māṃ viddhi", "na sat tan nāsad ucyate", "anāditvān nirguṇatvat", "samaṃ sarveṣu bhūteṣu", "uttamaḥ puruṣaḥ" ityādibhiḥ śrutyuktalakṣaṇāviruddhābhiḥ paramātmāsaṃsāritvapratipādanaparābhis tasya sarveṇānanyatvapratipādanaparābhiś ca // SamUpad_II,1.8 //\nevaṃ śrutismṛtibhir gṛhītaparamātmalakṣaṇaṃ śiṣyaṃ saṃsārasāgarād uttitīrṣuṃ pṛcchet -- kas tvam asi somyeti // SamUpad_II,1.9 //\nsa yadi brūyāt -- brāhmaṇaputro 'donvayo brahmacāry āsaṃ gṛhastho vedānīm asmi paramahaṃsaparivrāṭ saṃsārasāgarāj janmamṛtyumahāgrāhād uttitīrṣur iti // SamUpad_II,1.10 //\nācāryo brūyad -- ihaiva te somya mṛtasya śarīraṃ vayobhir adyate mṛdbhāvaṃ vāpadyate, tatra kathaṃ saṃsārasāgarād uttartum icchasīti / nahi nadyā avare kūle bhasmībhūto nadyāḥ pāraṃ tariṣyasīti // SamUpad_II,1.11 //\nsa yadi brūyāt -- anyo 'haṃ śarīrāt / śarīraṃ tu jāyate mriyate, vayobhir adyate mṛdbhāvam āpadyate, śastrāgnyādibhiś ca vināśyate, vyādhyādibhiś ca yujyate / tasminn ahaṃ svakṛtadharmādharmavaśāt pakṣī nīḍam iva praviṣṭaḥ punaḥ punaḥ śarīravināśe dharmādharmavaśāc charīrāntaraṃ yāsyāmi, pūrvanīḍavināśe pakṣīva nīḍāntaram / evam evāham anādau saṃsāre devatiryaṅmanuṣyanirayasthāneṣu svakarmavaśād upāttam upāttaṃ śarīraṃ tyajan, navaṃ navaṃ cānyad upādadāno, janmamaraṇaprabandhacakre ghaṭīyantravat svakarmaṇā bhrāmyamāṇaḥ krameṇedaṃ śarīram āsādya saṃsāracakrabhramaṇād asmān nirviṇṇo bhagavantam upasanno 'smi saṃsāracakrabhramaṇapraśamāyeti / tasmān nitya evāhaṃ śarīrād anyaḥ / śarīrāṇy āgacchanty apagacchanti ca vāsāṃṣīva puruṣasyeti // SamUpad_II,1.12 //\nācāryo brūyat -- sādhv avādiḥ samyak paśyasi / kathaṃ mṛṣāvādīr brāhmaṇaputro 'donvayo brahmacāry āsam, gṛhastho vā, idānīm asmi paramahaṃsaparivrāḍ iti // SamUpad_II,1.13 //\nsa yadi brūyāt -- bhagavan, katham ahaṃ mṛṣāvādiṣam iti // SamUpad_II,1.14 //\ntaṃ prati brūyād ācāryaḥ -- yatas tvaṃ bhinnajātyanvayasaṃskāraṃ śarīraṃ jātyanvayasaṃskāravarjitasyātmanaḥ pratyajñāsīr brāhmaṇaputro 'donvaya ityādinā vākyeneti // SamUpad_II,1.15 //\nsa yadi pṛcchet -- kathaṃ bhinnajātyanvayasaṃskāraṃ śarīram, kathaṃ vāhaṃ jātyanvayasaṃskāravarjita iti // SamUpad_II,1.16 //\nācāryo brūyat -- śṛṇu somya yathedaṃ śarīraṃ tvatto bhinnaṃ bhinnajātyanvayasaṃskāraṃ tvaṃ ca jātyanvayasaṃskāravarjita ity uktvā taṃ smārayet -- smartum arhasi somya, paramātmānaṃ sarvātmānaṃ yathoktalakṣaṇaṃ śrāvito 'si "sad eva somyedam" ityādi[bhiḥ] śrutibhiḥ smṛtibhiś ca / lakṣaṇaṃ ca tasya śrutibhiḥ smṛtibhiś ca // SamUpad_II,1.17 //\nlabdhaparamātmalakṣaṇasmṛtaye brūyāt -- yo 'sāv ākāśanāmā nāmarūpābhyām arthāntarabhūto 'śarīro 'sthūlādilakṣaṇo 'pahatapāpmatvādilakṣaṇaś ca sarvaiḥ saṃsāradharmair anāgandhitaḥ "yat sākṣād aparokṣād brahma ... eṣa ta ātmā sarvāntaraḥ", "adṛṣṭo draṣṭā, aśrutaḥ śrotā, amato mantā, avijñāto vijñāta" nityavijñānasvarūpo 'nantaro 'bāhyaḥ, "vijñānaghana eva", paripūrṇa ākāśavat, anantaśaktiḥ, ātmā sarvasya, aśanāyādivarjitaḥ, āvirbhāvatirobhāvavarjitaś ca svātmavilakṣaṇayor nāmarūpayor jagadbījabhūtayoḥ svātmasthayoḥ tattvānyatvābhyām anirvacanīyayoḥ svasaṃvedyayoḥ sadbhāvamātreṇācintyaśaktitvād vyākartāvyākṛtayoḥ // SamUpad_II,1.18 //\nte nāmarūpe 'vyākṛte satī vyākriyamāṇe tasmād etasmād ātmana ākāśanāmākṛtī saṃvṛtte / tac cākāśakhyaṃ bhūtam anena prakāreṇa paramātmanaḥ sambhūtaṃ prasannāt salilān malam iva phenam / na salilaṃ na ca salilād atyantabhinnaṃ phenam / salilavyatirekeṇādarśanāt / salilaṃ tu svaccham anyat phenān malarūpāt / evaṃ paramātmā nāmarūpābhyām anyaḥ phenasthānīyābhyāṃ śuddhaḥ prasannas tadvilakṣaṇaḥ / te nāmarūpe 'vyākṛte satī vyākriyamāṇe phenasthānīye ākāśanāmākṛtī saṃvṛtte // SamUpad_II,1.19 //\ntato 'pi sthūlabhāvam āpadyamāne nāmarūpe vyākriyamāṇe vāyubhāvam āpadyete, tato 'py agnibhāvam, agner abhāvam, tataḥ pṛthvībhāvam ity evaṃkrameṇa pūrvapūrvo[ttaro]ttarānupraveśena pañcamahābhūtāni pṛthivyantāny utpannāni / tataḥ pañcamahābhūtaguṇaviśiṣṭā pṛth[i]vī / pṛth[i]vyāś ca pañcātmakyo vrīhiyavādyā oṣadhayo jāyante / tābhyo bhakṣitābhyo lohitaṃ śukraṃ ca strīpuṃsaśarīrasaṃbandhi jāyate / tad ubhayam ṛtukāle 'vidyāprayuktakāmakhajanirmathanodbhūtaṃ mantrasaṃskṛtaṃ garbhāśaye niṣicyate / tat svayonirasānupraveśena vivardhamānaṃ garbhībhūtaṃ daśame navame vā māsi sañjāyate // SamUpad_II,1.20 //\ntaj jātaṃ labdhanāmākṛtikaṃ jātakarmādibhir mantrasaṃskṛtaṃ punar upanayanasaṃskārayogena brahmacārisaṃjñaṃ bhavati / tad eva śarīraṃ patnīsaṃyogasaṃskārayogena gṛhasthasaṃjñaṃ bhavati / tad eva vanasthasaṃskāreṇa tāpasasaṃjñaṃ bhavati / tad eva kriyāvinivṛttinimittasaṃskāreṇa parivrāṭsaṃjñaṃ bhavati / ity evaṃ tvatto bhinnaṃ bhinnajātyanvayasaṃskāraṃ śarīram // SamUpad_II,1.21 //\nmanaś cendriyāṇi ca nāmarūpātmakāny eva "annamayaṃ hi somya manaḥ" ityādiśrutibhyaḥ // SamUpad_II,1.22 //\nkathaṃ cāhaṃ bhinnajātyanvayasaṃskāravarjita ity etac chṛṇu / yo 'sau nāmarūpayor vyākartā nāmarūpadharmavilakṣaṇaḥ sa eva nāmarūpe vyākurvan sṛṣṭvedaṃ śarīraṃ svayaṃ saṃskāradharmavarjito nāmarūpa iha praviṣṭo 'nyair adṛṣṭaḥ svayaṃ paśyaṃs tathāśrutaḥ śṛṇvann amato manvāno 'vijñāto vijānan -- "sarvāṇi rūpāṇi vicitya dhīro nāmāni kṛtvābhivadan yad āste" iti / asminn arthe śrutayaḥ sahasraśaḥ "tat sṛṣṭvā tad evānuprāviṣat". "antaḥ praviṣṭaḥ śāstā janānām", "sa eṣa iha praviṣṭaḥ", "eṣa ta ātmā", "sa etam eva sīmānaṃ vidāryaitayā dvārā prāpadyata", "eṣa sarveṣu bhūteṣu gūḍho 'tmā", "seyaṃ devataikṣata hantāham imās tisro devatāḥ", "aśarīraṃ śarīreṣu" ityādyāḥ // SamUpad_II,1.23 //\nsmṛtayo 'pi "ātmaiva devatāḥ sarvāḥ", "navadvāre pure dehī", "kṣetrajñaṃ cāpi māṃ viddhi", "samaṃ sarveṣu bhūteṣu", "upadraṣṭānumantā ca", "uttamaḥ puruṣas tv anyaḥ" ityādyāḥ / tasmāj jātyanvayasaṃskāravarjitas tvam iti siddham // SamUpad_II,1.24 //\nsa yadi brūyāt -- anya evāham ajñaḥ sukhī duḥkhī baddhaḥ saṃsārī, anyo 'sau madvilakṣaṇo 'saṃsārī devaḥ, tam ahaṃ balyupahāranamaskārādibhir varṇāśramakarmabhiś cārādhya saṃsārasāgarād uttitīrṣur asmi, katham ahaṃ sa eveti // SamUpad_II,1.25 //\nācāryo brūyat -- naivaṃ somya pratipattum arhasi, pratiṣiddhatvād bhedapratipatteḥ / kathaṃ pratiṣiddhā bhedapratipattir ity ata āha -- "anyo 'sāv anyo 'ham asmīti na sa veda", "brahma taṃ parādād yo 'nyatrātmano brahma veda", mṛtyoḥ sa mṛtyum āpnoti ya iha nāneva paśyati" ityevamādyāḥ // SamUpad_II,1.26 //\netā eva śrutayo bhedapratipatteḥ saṃsāragamanaṃ darśayanti // SamUpad_II,1.27 //\nabhedapratipatteś ca mokṣaṃ darśayanti sahasraśaḥ -- "sa ātmā tat tvam asi" iti paramātmabhāvaṃ vidhāya "ācāryavān puruṣo veda" ity uktvā "tasya tāvad eva ciram" iti mokṣaṃ darśayanty abhedavijñānād eva satyasandhasyātaskarasyeva dāhādyabhāvadṛṣṭāntena saṃsārābhāvaṃ darśayanti, bhedadarśanād asatyābhisandhasya saṃsāragamanaṃ darśayanti taskarasyeva dāhādidṛṣṭāntena // SamUpad_II,1.28 //\n"ta iha vyāghro vā" ityādinā cābhedadarśanāt "[sa] sarvāḍ bhavati" ity uktvā tadviparītena bhedadarśanena saṃsāragamanaṃ darśayanti -- "atha ye 'nyathāto vidur anyarājānas te kṣayyalokā bhavanti" iti pratiśākham / tasmān mṛṣaivāvādīḥ -- brāhmaṇaputro 'donvayaḥ saṃsārī paramātmavilakṣaṇa iti // SamUpad_II,1.29 //\ntasmāt pratiṣiddhatvād bhedadarśanasya, bhedaviṣayatvāc ca karmopādānasya, karmasādhanatvāc ca yajñopavītādeḥ karmasādhanopādānasya paramātmābhedapratipattyā pratiṣedhaḥ kṛto veditavyaḥ / karmaṇāṃ tatsādhanānāṃ ca yajñopavītādīnāṃ paramātmābhedapratipattiviruddhatvāt / saṃsāriṇo hi karmāṇi vidhīyante tatsādhanāni ca yajñopavītādīni, na paramātmano 'bhedadarśinaḥ / bhedadarśanamātreṇa ca tato 'nyatvam // SamUpad_II,1.30 //\nyadi ca karmāṇi kartavyāni na nivartayiṣitāni karmasādhanāsambandhinaḥ karmanimittajātyāśramādyasambandhinaś ca paramātmana ātmanaivābhedapratipattiṃ nāvakṣyat "sa ātmā tat tvam asi" ityevamādibhir niścitarūpair vākyaiḥ, bhedapratipattinindāṃ ca nābhyadhāsyat "eṣa nityo mahimā brāhmaṇasya", "ananvāgataṃ puṇyenānanvāgataṃ pāpena", "atra steno 'stenaḥ" ityādinā // SamUpad_II,1.31 //\nkarmāsambandharūpatvaṃ karmanimittavarṇādyasambandharūpatāṃ [ca] nābhyadhāsyat, karmāṇi [ca] karmasādhanāni [ca] yajñopavītādīni yady aparitityājayiṣitāni / tasmāt sasādhanaṃ karma parityaktavyaṃ mumukṣuṇā paramātmābhedadarśanavirodhāt / ātmā ca para eveti pratipattavyo yathāśrutyuktalakṣaṇaḥ // SamUpad_II,1.32 //\nsa yadi brūyāt -- bhagavan, dahyamāne chidyamāne vā dehe pratyakṣā vedanā, aśanāyādinimittaṃ ca pratyakṣaṃ duḥkhaṃ mama / paraś cātmā "apahatapāpmā vijaro vimṛtyur viśoko vijighatso 'pipāsaḥ" sarvasaṃsāradharmavivarjitaḥ śrūyate sarvaśrutiṣu smṛtiṣu ca / kathaṃ tadvilakṣaṇo 'nekasaṃsāradharmasaṃyuktaḥ paramātmānam ātmatvena māṃ ca saṃsāriṇaṃ paramātmatvenāgnim iva śītatvena pratipadyeyam / saṃsārī ca san sarvābhyudayaniḥśreyasasādhane 'dhikṛto 'bhyudayaniḥśreyasasādhanāni karmāṇi tatsādhanāni ca yajñopavītādīni kathaṃ parityajeyam iti // SamUpad_II,1.33 //\ntaṃ prati brūyāt -- yad avoco dahyamāne chidyamāne vā dehe pratyakṣā vedanopalabhyate mameti tad asat / kasmat / dahyamāne chidyamāna iva vrkṣa upalabdhur upalabhyamāne karmaṇi śarīre dāhacchedavedanāyā upalabhyamānatvād dāhādisamānāśrayaiva vedanā / yatra hi dāhaś chedo vā kriyate tatraiva vyapadiśati dāhādivedanāṃ loko na dāhādyupalabdharīti / katham / kva te vedaneti pṛṣṭaḥ śirasi me vedanorasy udara iti yatra dāhādis tatra vyapadiśati, nopalabdharīti / yady upalabdhari vedanā syād vedanānimittaṃ vā dāhacchedādi, vedanāśrayatvenopadiśed dāhādyāśrayāvat // SamUpad_II,1.34 //\nsvayaṃ ca nopalabhyeta cakṣurgatarūpavat / tasmād dāhacchedādisamānāśrayatvenopalabhyamānatvād dāhādivat karmabhūtaiva vedanā / bhāvarūpatvāc ca sāśrayā taṇḍulapākavat / vedanāsamānāśraya eva tatsaṃskāraḥ / smṛtisamānakāla evopalabhyamānatvāt / vedanāviṣayas tannimittaviṣayaś ca dveṣo 'pi saṃskārasamānāśraya eva / tathā coktam -- "rūpasaṃskāratulyādhī rāgadveṣau bhayaṃ ca yat / gṛhyate dhīśrayaṃ tasmāj jñātā śuddho 'bhayaḥ sadā" // SamUpad_II,1.35 //\nkimāśrayaḥ punā rūpādisaṃskārādaya iti / ucyate / yatra kāmādāyaḥ / kva punas te kāmādayaḥ / "kāmaḥ saṅkalpo vicikitsā" ityādiśruter buddhāv eva / tatraiva rūpādisaṃskāradayo 'pi, "kasmin nu rūpāṇi pratiṣṭhitānīti hṛdaye" iti śruteḥ / "kāmā ye 'sya hṛdi śritāḥ", "tīrṇo hi ", "asaṅgo hy ayam", "tad vā asyaitad aticchandāḥ" ityādiśrutiśatebhyaḥ, "avikāryo 'yam ucyate", "anāditvān nirguṇatvāt" ityādi -- icchādveṣādi ca kṣetrasyaiva viṣayasya dharmo nātmana iti -- smṛtibhyaś ca karmasthaivāśuddhir nātmasthā iti // SamUpad_II,1.36 //\nato rūpādisaṃskārādyaśuddhisaṃbandhābhāvān na parasmād ātmano vilakṣaṇas tvam iti pratyakṣādivirodhābhāvād yuktaṃ para evātmāham iti pratipattum -- "tad ātmānam evāved [ahaṃ brahmāsmi]", "ekadhaivānudraṣṭavyam", "aham evādhastāt", "ātmaivādhastāt", "sarvam ātmānaṃ paśyet", "yatra tv asya sarvam ātmaiva", "idaṃ sarvaṃ yad ayam ātma", "sa eṣo ['kalaḥ ]", "anantaram abāhyam", "sabāhyābhyantaro hy ajaḥ", "brahmaivedam", "etayā dvārā prāpadyata", "prajñānasya nāmadheyāni", "satyaṃ jñānam anantaṃ brahma", "tasmād vā", "tat sṛṣṭvā tad evānuprāviśat", "eko devaḥ sarvabhūteṣu gūḍhaḥ", "aśarīraṃ śarīreṣu", "na jāyate mriyate", "svapnāntaṃ jāgaritāntam", "sa ma ātmeti vidyāt", "yas tu sarvāṇi bhūtāni", "tad ejati tan naijati", "venas tat paśyan", "tad evāgniḥ", "aham, manur abhavam sūryaś ca" "antaḥ praviṣṭaḥ śāstā janānām", "sad eva somya", "tat satyaṃ sa ātmā tat tvam asi" ityādiśrutibhyaḥ // SamUpad_II,1.37 //\nsmṛtibhyaś ca -- "pūḥ prāṇinaḥ ... guhāśayasya", "ātmaiva devatāḥ", "navadvāre pure", "samaṃ sarveṣu bhūteṣu", "vidyāvinayasaṃpanne", "avibhaktaṃvibhakteṣu ", "vāsudevaḥ sarvam" ityādibhyaḥ, eka evātmā paraṃ brahma [sarva]saṃsāradharmavinirmuktas tvam iti siddham // SamUpad_II,1.38 //\nsa yadi brūyāt -- yadi bhagavan "anantaro 'bāhyaḥ", "sabāhyābhyantaro hy ajaḥ", "kṛtsnaḥ prajñānaghana eva" saindhavaghanavad ātmā sarvamūrtibhedavarjita ākāśavad ekarasaḥ, kim idaṃ dṛśyate śrūyate vā sadhyaṃ sādhanaṃ [vā] sādhakaś ceti śrutismṛtilokaprasiddhaṃ vādiśatavipratipattiviṣaya iti // SamUpad_II,1.39 //\nācāryo brūyāt -- avidyākṛtam etad yad idaṃ dṛśyate śrūyate vā, paramārthatas tv eka evātmā avidyādrṣṭer anekavad avābhāsate, timiradṛṣṭyānekacandravat / "yatra vānyad iva syāt", "yatra hi dvaitam iva bhavati tad itara itaraṃ paśyati", "mṛtyoḥ sa mṛtyum āpnoti", "atha yatrānyat paśyaty anyac chṛṇoty anyad vijānāti tad alpam, ... atha yad alpaṃ tan martyam", iti, "vācārambhaṇaṃ vikāro nāmadheyam", ["anṛtam",] "anyo 'sāv anyo 'ham" iti bhedadarśananindopapatter avidyākṛtaṃ dvaitam "ekam evādvitīyam", "yatra tv asya", "ko mohaḥ kaḥ śokaḥ" ityādyekatvavidhiśrutibhyaś ceti // SamUpad_II,1.40 //\nyady evaṃ bhagavan, kimarthaṃ śrutyā sādhyasādhanādibheda ucyate utpattiḥ pralayaś ceti // SamUpad_II,1.41 //\natrocyate -- avidyāvata upāttaśarīrādibhedasyeṣṭāniṣṭayoginam ātmānaṃ manyamānasya sādhanair eveṣṭāniṣṭaprāptiparihāropāyavivekam ajānata iṣṭaprāptiṃ cāniṣṭaparihāraṃ cecchataḥ śanais tadviṣayam ajñānaṃ nivartayati śāstraṃ na sādhyasādhanādibhedaṃ vidhatte / aniṣṭarūpaḥ saṃsāro hi sa iti tad bhedadṛṣṭim evāvidyāṃ saṃsāramūlam unmūlayati utpattipralayādyekatvopapattipradarśanena // SamUpad_II,1.42 //\navidyāyām unmūlitāyāṃ śrutismṛtinyāyebhyaḥ "anantaram abāhyam", "sabāhyābhyantaro hy ajaḥ" saindhavaghanavat "prajñānaghana eva", ekarasa ātmā ākāśavat paripūrṇa ity atraivaikā prajñā pratiṣṭhitā paramārthadarśino bhavati, na sādhyasādhanotpattipralayādibhedenāśuddhigandho 'py upapadyate // SamUpad_II,1.43 //\ntac caitat paramārthadarśanaṃ pratipattum icchatā varṇāśramādyabhimānakṛtapāṅktarūpaputravittalokaiṣaṇādibhyo vyutthānaṃ kartavyam / samyakpratyayavirodhāt tadabhimānasya bhedadarśanapratiṣedhārthopapattiś copapadyate / na hy ekasminn ātmany asaṃsāritvabuddhau śāstranyāyotpāditāyāṃ tadviparītā buddhir bhavati / na hy agnau śītatvabuddhiḥ, śarīre vājarāmaraṇabuddhiḥ / tasmād avidyākāryatvāt sarvakarmaṇāṃ tatsādhanānāṃ ca yajñopavītādīnāṃ paramārthadarśananiṣṭhena tyāgaḥ kartavyaḥ // SamUpad_II,1.44 //\niti śiṣyapratibodhana[vidhi]prakaraṇam // SamUpad_II,1 //\nsukham āsīnaṃ brāhmaṇaṃ brahmaniṣṭhaṃ kaścid brahmacārī janmamaraṇalakṣaṇāt saṃsārān nirviṇṇo mumukṣur vidhivad upasannaḥ papraccha -- bhagavan, katham ahaṃ saṃsārān mokṣiṣye / śarīrendriyaviṣayavedanāvān jāgarite duḥkham anubhavāmi tathā svapne 'nubhavāmi punaḥ punaḥ suṣuptipratipattyā viśramya / kim ayam eva mama svabhāvaḥ, kiṃ vānyasvabhāvasya sato naimittika iti / yadi svabhāvo na me mokṣāśā svabhāvasyāvarjanīyatvāt / atha naimittiko nimittaparihāre syān mokṣopapattiḥ // SamUpad_II,2.45 //\ntaṃ gurur uvāca -- śṛṇu vatsa, na tavāyaṃ svabhāvaḥ / naimittikaḥ // SamUpad_II,2.46 //\nity uktaḥ śiṣya uvāca -- kiṃ nimittam, kiṃ vā tasya nivartakam, ko vā mama svabhāvaḥ, yasmin nimitte nivartite naimittikābhāvo roganimittanivṛttāv iva rogī svabhāvaṃ pratipadyeyeti // SamUpad_II,2.47 //\ngurur uvāca -- avidyā nimittam, vidyā tasyā nivartikā, avidyāyāṃ nivṛttāyāṃ tannimittābhāvān mokṣyase janmamaraṇalakṣaṇāt saṃsārāt, svapnajāgradduḥkhaṃ ca nānubhaviṣyasīti // SamUpad_II,2.48 //\nśiṣya uvāca -- kā sāvidyā, kiṃviṣayā vā, vidyā ca kāvidyānivartikā yayā svabhāvaṃ pratipadyeyeti // SamUpad_II,2.49 //\ngurur uvāca-- tvaṃ paramātmānaṃ santam asaṃsāriṇaṃ saṃsāry aham asmīti viparītaṃ pratipadyase, akartāraṃ santaṃ karteti, abhoktāraṃ santaṃ bhokteti, vidyamānaṃ cāvidyamānam iti, iyam avidyā // SamUpad_II,2.50 //\nśiṣya uvāca -- yady apy ahaṃ vidyamānas tathāpi na paramātmā / kartṛtvabhoktṛtvalakṣaṇaḥ saṃsāro mama svabhāvaḥ, pratyakṣādibhiḥ pramāṇair anubhūyamānatvāt / nāvidyānimittaḥ, avidyāyāḥ svātmaviṣayatvānupapatteḥ / avidyā nāmānyasminn anyadharmādhyāropaṇā / yathā prasiddhaṃ rajataṃ prasiddhāyāṃ śuktikāyām, yathā prasiddhaṃ puruṣaṃ sthāṇāv adhyāropayati, prasiddhaṃ vā sthāṇuṃ puruṣe / nāprasiddhaṃ prasiddhe, prasiddhaṃ vāprasiddhe / na cātmany anātmānam adhyāropayati, ātmano 'prasiddhatvāt / tathātmānam anātmani, ātmano 'prasiddhatvād eva // SamUpad_II,2.51 //\ntaṃ gurur uvāca -- na, vyabhicārāt / na hi vatsa, prasiddhaṃ prasiddha evādhyāropayatīti niyantuṃ śakyam / ātmany adhyāropaṇadarśanāt / gauro 'haṃ kṛṣṇo 'ham iti dehadharmasyāhaṃpratyayaviṣaya ātmany ahaṃpratyayaviṣayasya ca dehe 'yam aham asmīti // SamUpad_II,2.52 //\nśiṣya āha -- prasiddha eva tarhy ātmāhaṃpratyayaviṣayatayā dehaś cāyam iti / tatraivaṃ sati prasiddhayor eva dehātmanor itaretarādhyāropaṇā[t] sthāṇupuruṣayoḥ śuktikārajatayor iva / tatra kaṃ viseṣam āśritya bhagavatoktaṃ prasiddhayor itaretarādhyāropaṇeti niyantuṃ na śakyata iti // SamUpad_II,2.53 //\ngurur uvāca -- śṛṇu / satyaṃ prasiddhau dehātmānau na tu sthāṇupuruṣāv iva viviktapratyayaviṣayatayā sarvalokaprasiddhau / kathaṃ tarhi / nityam eva nirantarāviviktapratyayaviṣayatayā / na hy ayaṃ deho 'yam ātmeti viviktābhyāṃ pratyayābhyāṃ dehātmānau gṛhṇāti yataḥ kaścit / ata eva hi momuhyate loka ātmānātmaviṣaye, evam ātmā naivam ātmeti / imaṃ viśeṣam āśrityāvocaṃ naivaṃ śakyam iti // SamUpad_II,2.54 //\nnanv avidyādhyāropitaṃ [yatra] yat tad asat [tatra] dṛṣṭam, yathā rajataṃ śuktikāyām, sthāṇau puruṣaḥ, rajjvāṃ sarpaḥ, ākāśe talamalinatvam ityādi / tathā dehātmanor api nityam evo nirantarāviviktapratyayatayetaretarādhyāropaṇā kṛtā syāt, tad itaretarayor nityam evāsattvaṃ syāt / yathā śuktikādiṣv avidyādhyāropitānāṃ rajatādīnāṃ nityam evātyantāsattvam, tadviparītānāṃ ca viparīteṣu, tadvad dehātmanor avidyayaivetaretarādhyāropaṇā kṛtā syāt / tatraivaṃ sati dehātmanor asattvaṃ prasajyeta / tac cāniṣṭam, vaināśikapakṣatvāt / atha tadviparyayeṇa deha ātmany avidyayādhyāropitaḥ, dehasyātmani sati asattvaṃ prasajyeta / tac cāniṣṭam, pratyakṣādivirodhāt / tasmād dehātmānau nāvidyayetaretarasminn adhyāropitau / kathaṃ tarhi / vaṃśastambhavan nityasaṃyuktau // SamUpad_II,2.55 //\nna / anityatvaparārthatvaprasaṅgāt / saṃhatatvāt [parārthatvam anityatvaṃ ca] vaṃśastambhādivad eva / kiṃ ca yas tu parair dehena saṃhataḥ kalpita ātmā sa saṃhatatvāt parārthaḥ / tenāsaṃhataḥ paro 'nyo nityaḥ siddhas tāvat // SamUpad_II,2.56 //\ntasyāsaṃhatasya dehe dehamātratayādhyāropitatvenāsattvānityatvādidoṣaprasaṅgo bhavati / tatra nirātmako deha iti vaināśikapakṣaprāptidoṣaḥ syāt // SamUpad_II,2.57 //\nna / svata evātmana ākāśasyevāsaṃhatatvābhyupagamāt / sarveṇāsaṃhataḥ sann ātmeti na nirātmako dehādiḥ sarvaḥ syāt / yathā cākāśaṃ sarveṇāsaṃhatam iti sarvaṃ na nirākāśaṃ bhavati, evam / tasmān na vaināśikapakṣaprāptidoṣaḥ syāt // SamUpad_II,2.58 //\nyat punar uktam, dehasyātmany asattve pratyakṣādivirodhaḥ syād iti / tan na / pratyakṣādibhir ātmani dehasya sattvānupalabdheḥ / na hy ātmani, kuṇḍe badaram, kṣīre sarpiḥ, tile tailam, bhittau citram iva ca, pratyakṣādibhir deha upalabhyate / tasmān na pratyakṣādivirodhaḥ // SamUpad_II,2.59 //\nkathaṃ tarhi pratyakṣādyaprasiddhātmani dehādhyāropaṇa, dehe cātmāropaṇā // SamUpad_II,2.60 //\nnāyaṃ doṣaḥ / svabhāva[pra]siddhatvād ātmanaḥ / na hi kādācitkasiddhāv evādhyāropaṇā na nityasiddhāv iti niyantuṃ śakyam, ākāśe talamalādyadhyāropaṇadarśanāt // SamUpad_II,2.61 //\nkiṃ bhagavan, dehātmanor itaretarādhyāropaṇā dehādisaṃghāṭakṛtāthavātmakṛteti // SamUpad_II,2.62 //\ngurur uvāca -- yadi dehādisaṃghātakṛtā, yadi vātmakṛtā, kiṃ tava syāt // SamUpad_II,2.63 //\nity uktaḥ śiṣya āha -- yady ahaṃ dehādisaṃghātamātraḥ, tato mamācetanatvāt parārthatvam iti na matkṛtā dehātmanor itaretarādhyāropaṇā / athāham ātmā paro 'nyaḥ saṃghātāt, citimattvāt svārtha iti mayaiva citimatātmany adhyāropaṇā kriyate sarvānarthabījabhūtā // SamUpad_II,2.64 //\nity ukto gurur uvāca -- anarthabījabhūtāṃ cen mithyādhyāropaṇāṃ jānīṣe, mā kārṣīs tarhi // SamUpad_II,2.65 //\nnaiva bhagavan, śaknomi na kartum / anyena kenacit prayukto 'haṃ na svatantra iti // SamUpad_II,2.66 //\nna tarhy acitimattvāt svārthas tvam / yena prayukto 'svatantraḥ pravartase, sa citimān svārthaḥ, saṃghāṭa eva tvam // SamUpad_II,2.67 //\nyady acetano 'ham, kathaṃ sukhaduḥkhavedanāṃ bhavaduktaṃ ca jānāmi // SamUpad_II,2.68 //\ngurur uvāca -- kiṃ sukhaduḥkhavedanāyā maduktāc cānyas tvaṃ kiṃ vānanya eveti // SamUpad_II,2.69 //\nśiṣya uvāca -- nāhaṃ tāvad ananyaḥ / kasmāt / yasmāt tadubhayaṃ karmabhūtaṃ gaṭādim iva jānāmi / yadi ananyo 'ham, tena tadubhayaṃ na jānīyām, kiṃ tu jānāmi, tasmād anyaḥ / sukhaduḥkhavedanāvikriyā ca svārthaiva prāpnoti, tvaduktaṃ ca syāt, ananyatve, na ca tayoḥ svārthatā yuktā / na hi candanakaṇṭakakṛte sukhaduḥkhe candanakaṇṭakārthe, ghaṭopayogo vā ghaṭārthaḥ / tasmāt tadvijñātur mama candanādikṛto 'rthaḥ / ahaṃ hi tato 'nyaḥ samastam arthaṃ jānāmi buddhyārūḍham // SamUpad_II,2.70 //\ntaṃ gurur uvāca -- evaṃ tarhi svārthas tvaṃ citimattvān na pareṇa prayujyase / na hi citimān paratantraḥ pareṇa prayujyate, citimataś citimadarthatvānupapatteḥ, samatvāt, prakāśayor iva / nāpy acitimadarthatvaṃ citimato bhavati, acitimato 'citimattvād eva svārthasaṃbandhānupapatteḥ / nāpy acitimator anyonyārthatvaṃ dṛṣṭam / na hi kāṣṭhakuḍye 'nyonyārthaṃ kurvāte // SamUpad_II,2.71 //\nnanu citimattve same 'pi bhṛtyasvāminor anyonyārthatvaṃ dṛṣṭam // SamUpad_II,2.72 //\nnaivam, agner uṣṇaprakāśavat tava citimattvasya vivakṣitatvāt / darśitaś ca dṛṣṭāntaḥ prakāśayor iveti / tatraivaṃ sati svabuddhyārūḍham eva sarvam upalabhase 'gnyuṣṇaprakāśatulyena kūṭasthanityacaitanyasvarūpeṇa / yadi caivam ātmanaḥ sarvadā nirviśeṣatvam abhyupagacchasi / kim ity ūcivān, suṣupte viśramya viśramya jāgratsvapnayor duḥkham anubhavāmi / kim ayam eva mama svabhāvaḥ, kiṃ vā naimittika iti ca / kim asau vyāmoho 'pagataḥ, kiṃ vā na // SamUpad_II,2.73 //\nity uktaḥ śiṣya uvāca -- bhagavan, apagatas tvatprasādād vyāmohaḥ, kiṃ tu mama kūṭasthatāyāṃ saṃśayaḥ / katham / śabdādīnāṃ svataḥsiddhir nāsti, acetanatvāt / śabdādyākārapratyayotpattes tu teṣām / pratyayānām itaretaravyāvṛttaviśeṣaṇānāṃ nīlapītādyākāravatāṃ svataḥsiddhyasaṃbhavāt / tasmād bāhyākāranimittatvaṃ gamyata iti bāhyākāravacchabdādyākāratvasiddhiḥ / tathā pratyayānām apy ahaṃpratyayālambanavastubhedānāṃ saṃhatatvād acaitanyopapatteḥ svārthatvāsaṃbhavāt svarūpavyatiriktagrāhakagrāhyatvena siddhiḥ śabdādivad eva / asaṃhatatve sati caitanyātmakatvāt svārtho 'py ahaṃ pratyayānāṃ nīlapītādyākārāṇām upalabdheti vikriyāvān eva, kūṭastha iti saṃśayaḥ // SamUpad_II,2.74 //\ntaṃ gurur uvāca -- na yuktas tava saṃśayaḥ / yatas teṣāṃ pratyayānāṃ niyamenāśeṣata upalabdher evāpariṇāmitvāt kūṭasthatvasiddhau niścayahetum evāśeṣacittapracāropalabdhiṃ saṃśayahetum āttha / yadi hi tava pariṇāmitvaṃ syāt, aśeṣasvaviṣayacittapracāropalabdhir na syāt, cittasyeva svaviṣaye yathā cendriyāṇāṃ svaviṣayeṣu / na ca tathātmanas tava svaviṣayaikadeśopalabdhiḥ / ataḥ kūṭasthataiva taveti // SamUpad_II,2.75 //\ntatrāha -- upalabdhir nāma dhātvartho vikriyaiva, upalabdhuḥ kūṭasth[ātm]atā ceti viruddham // SamUpad_II,2.76 //\nna / dhātvarthavikriyāyām upalabdhyupacārāt / yo hi bauddhaḥ pratyayaḥ sa dhātvartho vikriyātmaka ātmana upalabdhyābhāsaphalāvasāna ity upalabdhiśabdenopacaryate / yathā chidikriyā dvaidhībhāvaphalāvasāneti dhātvarthatvenopacaryate, tadvat // SamUpad_II,2.77 //\nity uktaḥ śiṣya āha -- nanu bhagavan, mama kūṭasthatvapratipādanaṃ praty asamartho dṛṣṭāntaḥ / katham / chidiś chedyavikriyāvasānopacaryate yathā dhātvarthatvena, tathopalabdhiśabdopacarito 'pi dhātvartho bauddhapratyaya ātmana upalabdhivikriyāvasānaś cen nātmanaḥ kūṭasthatāṃ pratipādayituṃ samarthaḥ // SamUpad_II,2.78 //\ngurur uvāca -- satyam evaṃ syāt, yady upalabdhyupalabdhror viśeṣaḥ / nityopalabdhimātra eva hy upalabdhā / na tu tārkikasamaya ivānyopalabdhir anya ca upalabdhā ca // SamUpad_II,2.79 //\nnanūpalabdhiphalāvasāno dhātvarthaḥ katham iti // SamUpad_II,2.80 //\nucyate -- śṛṇu, upalabdhyābhāsaphalāvasāna ity uktam, kiṃ na śrutaṃ tvayā / na tv ātmano vikriyotpādanāvasāna iti mayoktam // SamUpad_II,2.81 //\nśiṣya āha -- kathaṃ tarhi kūṭasthe mayy aśeṣasvaviṣayacittapracāropalabdhṛtvam ity āttha // SamUpad_II,2.82 //\ntaṃ gurur uvāca -- satyam evāvocam, tenaiva kūṭasthatām abruvaṃ tava // SamUpad_II,2.83 //\nyady evaṃ bhagavan, kūṭasthanityopalabdhisvarūpe mayi śabdādyākārabauddhapratyayeṣu matsvarūpopalabdhyābhāsaphalāvasānavatsūtpadyāmaneṣu, kas tv aparādho mama // SamUpad_II,2.84 //\nsatyam, nāsty aparādhaḥ, kiṃ tv avidyāmātras tu aparādha iti prāg evāvocam // SamUpad_II,2.85 //\nyadi bhagavan, suṣupta iva mama vikriyā nāsti, kathaṃ svapnajāgarite // SamUpad_II,2.86 //\ntaṃ gurur uvāca -- kiṃ tv anubhūyete tvayā sa[n]tatam // SamUpad_II,2.87 //\nbāḍham anubhavāmi, kiṃ tu vicchidya vicchidya na tu santatam // SamUpad_II,2.88 //\n[taṃ] gurur uvāca -- āgantuke tv ete na tavātmabhūte / yadi tavātmabhūte caitanyasvarūpavat svataḥsiddhe santate eva syātām / kiṃ ca svapnajāgarite na tavātmabhūte, vyabhicāritvāt, vastrādivat / na hi yasya yat svarūpaṃ tat tadvyabhicāri dṛṣṭam / svapnajāgarite tu caitanyamātratvād vyabhicarataḥ / suṣupte cet svarūpaṃ vyabhicaret, tan naṣṭaṃ nāstīti vā bādhyam eva syāt, āgantukānām ataddharmāṇām ubhayātmakatvadarśanāt, yathā dhanavastrādīnāṃ nāśo dṛṣṭaḥ, svapnabhrāntilabdhānāṃ tv abhāvo dṛṣṭaḥ // SamUpad_II,2.89 //\nnanv evaṃ bhagavan, caitanyasvarūpam apy āgantukaṃ prāptam, svapnajāgaritayor iva suṣupte 'nupalabdheḥ / acaitanyasvarūpo vā syām aham // SamUpad_II,2.90 //\nna, paśya, tadanupapatteḥ / caitanyasvarūpaṃ ced āgantukaṃ paśyasi, paśya / naitad varśaśatenāpy upapattyā kalpayituṃ śaknumo vayam, anyo vācaitanyo 'pi / [tasya] saṃhatatvāt pārārthyam anekatvaṃ nāśitvaṃ ca na kenacid upapattyā vārayituṃ śakyam / asvārthasya svataḥsiddhyabhāvād ity avocāma / caitanyasvarūpasya tv ātmanaḥ svataḥsiddher anyānapekṣatvaṃ na kenacid vārayituṃ śakyam, avyabhicārāt // SamUpad_II,2.91 //\nnanu vyabhicāro darśito mayā suṣupte na paśyāmīti // SamUpad_II,2.92 //\nna / vyāhatatvāt / kathaṃ vyāghātaḥ / paśyatas tava na paśyāmīti vyāhataṃ vacanam / na hi kadācid bhagavan, suṣupte mayā caitanyam anyad vā kiṃcid dṛṣṭam / paśyaṃs tarhi suṣupte tvam / yasmād dṛṣṭam eva pratiṣedhasi, na dṛṣṭim / yā tava dṛṣṭis tac caitanyam iti mayoktam / yayā tvaṃ vidyamānayā na kiṃcid dṛṣṭam iti pratiṣedhasi, sā dṛṣṭis tac caitanyam / tarhi sarvatrāvyabhicārāt kūṭasthanityatvaṃ siddhaṃ svata eva, na pramāṇāpekṣam / svataḥsiddhasya hi pramātur anyasya prameyasya paricchittiṃ prati pramāṇāpekṣā / yā tv anyā nityā paricchittir apekṣyate 'nyasyāparicchittirūpasya paricchedāya, sā hi nityaiva kūṭasthā svayaṃjyotiḥsvabhāvā / ātmani pramāṇatve pramātṛtve vā na tāṃ prati pramāṇāpekṣā, tatsvabhāvatvāt / yathā prakāśanam uṣṇatvaṃ vā lohodakādiṣu parato 'pekṣyate 'gnyādityādibhyaḥ, atatsvabhāvatvāt, nāgnyādityādīnāṃ tadapekṣā, sarvadā tatsvabhāvatvāt // SamUpad_II,2.93 //\nanityatva eva pramā syān na nityatva iti cet // SamUpad_II,2.94 //\nna / avagater nityatvānityatvayor viśeṣānupapatteḥ / na hy avagateḥ pramātve 'nityāvagatiḥ pramā na nityeti viśeṣo 'vagamyate // SamUpad_II,2.95 //\nnityāyāṃ pramātur apekṣābhāvaḥ / anityāyāṃ tu yatnāntaritatvād avagatir apekṣyata iti viśeṣaṃ syād iti cet // SamUpad_II,2.96 //\nsiddhā tarhy ātmanaḥ pramātuḥ svataḥsiddhiḥ, pranāṇanirapekṣatayaiveti // SamUpad_II,2.97 //\nabhāve 'py apekṣābhāvaḥ, nityatvād iti cet / na / avagater evātmani sadbhāvād iti parihṛtam etat // SamUpad_II,2.98 //\npramātuś cet pramāṇāpekṣāsiddhiḥ, kasya pramitsā syāt / yasya pramitsā sa eva pramātābhyupagamyate / tadīyā ca pramitsā prameyaviṣayaiva, na pramātṛviṣayā / pramātṛviṣayatve 'navasthāprasaṅgāt pramātus tadicchāyāś ca, tasyāpy anyaḥ pramātā, tasyāpy anya iti / evam evecchāyāḥ pramātṛviṣayatve / pramātur ātmano 'vyavahitatvāc ca prameyatvanupapattiḥ / loke hi prameyaṃ nāma pramātur icchāsmṛtiprayatnapramāṇajanmavyavahitaṃ siddhyati, nānyathāvagatiḥ prameyaviṣayā dṛṣṭā / na ca pramātuḥ pramātā svasya svayam eva kenacid vyavahitaḥ kalpayituṃ śakya icchādīnām anyatamenāpi / smṛtiś ca smartavyaviṣayā, na smartṛviṣayā / tathecchāyā iṣṭaviṣayatvam eva, necchāvadviṣayatvam / smartricchāvadviṣayatve 'pi hy ubhayor anavasthā pūrvavad aparihāryā syāt // SamUpad_II,2.99 //\nnanu pramātṛviṣayāvagatyanutpattāv anavagata eva pramātā syād iti cet // SamUpad_II,2.100 //\nna, avagantur avagater avagantavyaviṣayatvāt / avagantṛviṣayatve cānavasthā pūrvavat syāt / avagatiś cātmani kūṭasthanityātmajyotir anyato 'napekṣaiva siddhā, agnyādityādyuṣṇaprakāśavad iti pūrvam eva prasādhitam / avagateś caitanyātmajyotiṣaḥ svātmany anityatva ātmanaḥ svārthatānupapattiḥ, kāryakaraṇa[saṃghāta]vat saṃhatatvāt pārārthyaṃ doṣavattvaṃ cāvocāma / katham / caitanyātmajyotiṣaḥ svātmany anityatve smṛtyādivyavadhānāt saṃhatatvam / tataś ca tasya caitanyajyotiṣaḥ prāg utpatteḥ pradhvaṃsāc cordhvam ātmany evābhāvāt, cakṣurādīnām iva saṃhatatvāt, pārārthyaṃ syāt / yadā ca tad utpannam ātmani vidyate, na tadātmanaḥ svārthatvam / tadbhāvābhāvāpekṣā hy ātmānātmanoḥ svārthatvaparārthatvasiddhiḥ / tasmād ātmano 'nyanirapekṣam eva nityacaitanyajyotiṣṭvaṃ siddham // SamUpad_II,2.101 //\nnanv evaṃ sati, asati pramātṛtve kathaṃ pramātuḥ pramātṛtvam // SamUpad_II,2.102 //\nucyate -- pramāyā nityatve 'nityatve ca rūpaviśeṣābhāvāt / avagatir hi pramā / tasyāḥ smṛtīcchādipūrvikāyā anityāyaḥ kūṭasthanityāyā vā, na [sva]rūpaviśeṣo vidyate / yathā dhātvarthasya tiṣṭhatyādeḥ phalasya gatyādipūrvakasyānityasyāpūrvasya nityasya vā, rūpaviśeṣo nāstīti tulyo vyapadeśo dṛṣṭaḥ -- tiṣṭhanti manuṣyāḥ, tiṣṭhanti parvatā ityādi / tathā nityāvagatisvarūpe 'pi pramātari pramātṛtvavyapadeśo na virudhyate, phalasāmānyād iti // SamUpad_II,2.103 //\natrāha śiṣyaḥ -- nityāvagatisvarūpasyātmano 'vikriyatvāt kāryakaraṇair asaṃhatya, takṣādīnām iva vāsyādibhiḥ, kartṛtvaṃ nopapadyate, asaṃhatasvabhāvasya ca kāryakaraṇopādāne 'navasthā prasajyeta / takṣādīnāṃ tu kāryakaraṇair nityam eva saṃhatatvam iti vāsyādyupādāne nānavasthā syād iti // SamUpad_II,2.104 //\niha tv asaṃhatasvabhāvasya karaṇānupādāne kartṛtvaṃ nopapadyata iti karaṇam upādeyam, tadupādānam api vikriyaiveti tatkartṛtve karaṇāntaram upādeyam, tadupādāne 'py anyad iti pramātuḥ svātantrye 'navasthāparihāryā syāt / na ca kriyaivātmānaṃ kārayati, anirvartitāyāḥ svarūpābhāvāt / athānyad ātmānam upetya kriyāṃ kārayatīti cet / na / anyasya svataḥsiddhatvāviṣayatvādyanupapatteḥ / na hy ātmano 'nyad acetanaṃ vastu svapramāṇakaṃ dṛṣṭam / śabdādisarvam evāvagatiphalāvasānapratyayapramitaṃ siddhaṃ syāt / avagatiś ced ātmano 'nyasya syāt, so 'py ātmaivāsaṃhataḥ svārthaḥ syān na parārthaḥ / na ca dehendriyaviṣayāṇāṃ svārthatām avagantuṃ śaknumo 'vagatyavasānapratyayāpekṣasiddhidarśanāt // SamUpad_II,2.105 //\nnanu dehasyāvagatau na kaścit pratyakṣādipratyayāntaram apekṣate // SamUpad_II,2.106 //\nbāḍham, jāgraty evaṃ syāt / mṛtisuṣuptyos tu dehasyāpi pratyakṣādipramāṇāpekṣayaiva siddhiḥ / tathaivendriyāṇām / bāhyā eva hi śabdādayo dehendriyākārapariṇatā iti pratyakṣādipramāṇāpekṣayaiva [hi] siddhiḥ / siddhir iti ca pramāṇaphalam avagatim avocāma, sā cāvagatiḥ kūṭasthā svayaṃsiddhātmajyotiḥsvarūpeti ca // SamUpad_II,2.107 //\natrāha codakaḥ -- avagatiḥ pramāṇānāṃ phalaṃ kūṭasthanityātmajyotiḥsvarūpeti ca vipratiṣiddham / ity uktavantam āha -- na vipratiṣiddham / kathaṃ tarhi / kūṭasthanityāpi satī pratyakṣādipratyayānte lakṣyate, tādarthyāt / pratyakṣādipratyayasyānityatve 'nityeva bhavati / tena pramāṇānāṃ phalam ity upacaryate // SamUpad_II,2.108 //\nyady evaṃ bhagavan, kūṭasthanityāvagatir ātmajyatiḥsvarūpaiva svayaṃsiddhā, ātmani pramāṇanirapekṣatvāt, tato 'nyad acetanaṃ saṃhatyakāritvāt parārtham / yena ca sukhaduḥkhamohapratyayāvagatirūpeṇa pārārthyaṃ tenaiva svarūpeṇānātmano 'stitvaṃ nānyena rūpāntareṇa, ato nāstitvam eva paramārthataḥ / yathā hi loke rajjusarpamarīcyudakādīnāṃ tadavagativyatirekeṇābhāvo dṛṣṭaḥ, evaṃ jāgratsvapnadvaitabhāvasyāpi tadavagativyatirekeṇābhāvo yuktaḥ / evam eva, bhagavan, avagater ātmajyotiṣo nairantaryabhāvāt kūṭasthanityatā, advaitabhāvaś ca sarvapratyayabhedeṣv avyabhicārāt / pratyabhedās tv avagatiṃ vyabhicaranti / yathā svapne nīlapītādyākārabhedarūpāḥ pratyayās tadavagatiṃ vyabhicarantaḥ paramārthato na santīty ucyante, evaṃ jāgraty api nīlapītādipratyayabhedās tām evāvagatiṃ vyabhicaranto 'satyarūpā bhavitum arhanti / tasyāś cāvagater anyo 'vagantā nāstīti na svena svarūpeṇa svayam upādātuṃ hātuṃ vā śakyate, anyasya cābhāvāt // SamUpad_II,2.109 //\ntathaiveti / eṣāvidyā, yannimittaḥ saṃsāro jāgratsvapnalakṣaṇaḥ / tasyā avidyāyā vidyā nivartikā / ityevaṃ tvam abhayaṃ prāpto 'si / nātaḥparaṃ jāgratsvapnaduḥkham anubhaviṣyasi, saṃsāraduḥkhān mukto 'sīti // SamUpad_II,2.110 //\nom iti // SamUpad_II,2.111 //\niti avagatiprakaraṇam // SamUpad_II,2 //\nmumukṣūṇām upāttapuṇyāpuṇyakṣapaṇaparāṇām apūrvānupacayārthināṃ parisaṃkhyānam idam ucyate / avidyāhetavo doṣā vāṅmanaṇkāyapravṛttihetavaḥ, pravṛtteś ceṣṭāniṣṭamiśraphalāni karmāṇy upacīyanta iti tanmokṣārtham // SamUpad_II,3.112 //\ntatra śabdasparśarūparasagandhānāṃ viṣayāṇāṃ śrotrādigrāhyatvāt svātmani pareṣu vā vijñānābhāvaḥ, teṣām eva pariṇatānāṃ yathā loṣṭādīnām / śrotrādidvāraiś ca jñāyante / yena ca jñāyante sa jñātṛtvād atajjātīyaḥ / te hi śabdādayo 'nyonyasaṃsargitvāj janmavṛddhi[vi]pariṇāmāpakṣayanāśasaṃyogaviyogāvirbhāvatirobhāvavikāravikārikṣetrabījādyanekadharmāṇaḥ, sāmānyena ca sukhaduḥkhādyanekadharmāṇaḥ / tadvijñātṛtvād eva tadvijñātā sarvaśabdādidharmavilakṣaṇaḥ // SamUpad_II,3.113 //\ntatra śabdādibhir upalabhyamānaiḥ pīḍyamāno vidvān evaṃ parisaṃcakṣīta // SamUpad_II,3.114 //\nśabdas tu dhvanisāmānyamātreṇa viśeṣadharmair vā ṣaḍjādibhiḥ priyaiḥ, stutyādibhir iṣṭaiḥ, aniṣṭaiś cāsatyabībhatsaparibhavākrośādibhir vacanaiḥ, māṃ dṛksvabhāvam asaṃsargiṇam avikriyam acalam anidhanam abhayam atyantasūkṣmam aviṣayaṃ gocarīkṛtya spraṣṭuṃ naivārhaty asaṃsargitvād eva mama / ata eva na śabdanimittā hānir vṛddhir vā / ato māṃ kiṃ kariṣyati stutinindādipriyāpriyatvādilakṣaṇaḥ śabdaḥ / avivekinaṃ hi śabdam ātmatvena gataṃ priyaḥ śabdo vardhayed apriyaś ca kṣapayet, avivekitvān na tu mama vivekino vālāgramātram api kartum utsahata iti / evam eva sparśasāmānyena tadviśeṣaiś ca śītoṣṇamṛdukarkaśādijvarodaraśūlādilakṣaṇaiś cāpriyaiḥ, priyaiś ca kaiścic charīrasamavāyibhir bāhyāgantukanimittaiś ca, na mama kācid vikriyā vṛddhihānilakṣaṇā asparśatvāt kriyate, vyomna iva muṣṭighāṭādibhiḥ / tathā rūpasāmānyena tadviśeṣaiś ca priyāpriyaiḥ strīvyañjanādilakṣaṇaiḥ, arūpatvān na mama kācid dhānir vṛddhir vā kriyate / tathā rasasāmānyena tadviśeṣaiś ca [priyāpriyaiḥ] madhurāmlalavaṇakaṭutiktakaṣāyair mūḍhabuddhibhiḥ parigṛhītaiḥ, arasātmakasya na mama kācid dhānir vṛddhir vā kriyate / tathā gandhasāmānyena tadviśeṣaiḥ priyāpriyaiḥ puṣpādyanulepanādilakṣaṇaiḥ, agandhātmakasya na mama kācid dhānir vṛddhir vā kriyate / "aśabdam asparśam arūpam avyayaṃ tathārasaṃ nityam agandhavac ca yat" iti śruteḥ // SamUpad_II,3.115 //\nkiṃ ca ya eva bāhyaḥ śabdādayas te śarīrākāreṇa saṃsthitāḥ, tadgrāhakaiś ca śrotrādyākārair antaḥkaraṇadvayatadviṣayākāreṇa ca, anyonyasaṃsargitvāt saṃhatatvāc ca sarvakriyāsu / tatraivaṃ sati viduṣo mama na kaścic chatrur mitram udāsīno vāsti / tatra yadi [kaścin]mithyājñānābhimānena priyam apriyaṃ vā prayuyuṅkṣeta kriyāphalalakṣaṇam, tan mṛṣaiva prayuyuṅkṣati saḥ / tasyāviṣayatvān mama -- "avyakto 'yam acintyo 'yam" iti smṛteḥ / tathā [sarveṣāṃ] pañcānām api bhūtānām avikāryaḥ, aviṣayatvāt / "acchedyo 'yam adāhyo 'yam" iti smṛteḥ / yāpi śarīrendriyasaṃsthānamātram upalakṣya madbhaktānāṃ viparītānāṃ ca priyāpriyādiprayuyuṅkṣā, tajjā ca dharmādharmādiprāptiḥ, sā teṣām eva, na tu mayy ajare 'mṛte 'bhaye, "nainaṃ kṛtākṛte tapataḥ", "na karmaṇā vardhate no kanīyān", "sabāhyābhyantaro hy ajaḥ", "na lipyate lokaduḥkhena bāhyah" ityādiśrutismṛtibhyaḥ / anātmavastunaś cāsattvād iti paramo hetuḥ / ātmanaś cādvayatvaviṣayāṇi, dvayasyāsattvāt, yāni sarvāṇy upaniṣadvākyāni, vistaraśaḥ samīkṣitavyāni samīkṣitavyānīti // SamUpad_II,3.116 //\niti parisaṃkhyānaprakaraṇam // SamUpad_II,3 //\niti śrīmatparamahaṃsaparivrājakācāryaśrīgovindabhagavatpādapūjyaśiṣyasya śrīśaṃkarabhagavataḥ kṛtiḥ sakalavedopaniṣatsāropadeśasāhasrī samāptā